Premis makanan sejuk beku degil curi elektrik diserbu
Oleh ASLIZA MUSA

27 September 2022, 8:04 pm
IPOH – Walaupun telah dikompaun lima kali atas kesalahan mencuri elektrik, sebuah premis perniagaan makanan sejuk beku di Hutan Melintang masih berdegil apabila dikesan melakukan kesalahan sama.
Kegiatan itu bagaimanapun terbongkar dalam serbuan oleh Bahagian Risikan Operasi/Rekod (D4), Jabatan Siasatan Jenayah Bukit Aman dibantu Tenaga Nasional Berhad (TNB) pada pukul 12.30 tengah hari semalam.
Ketua Polis Perak, Datuk Mohd. Yusri Hassan Basri berkata, serbuan ke atas premis itu selepas disyaki menggunakan elektrik secara haram melalui penyambungan dan pengubahsuaian wayar di bilik pencawang elektrik TNB.
Katanya, pemeriksaan yang dijalankan mendapati terdapat pintasan pada litar arus pendua S1 dan S2 bagi ketiga-tiga fasa pada terminal alat ubah dengan menggunakan wayar asing.
“Dalam serbuan itu, kita telah merampas plastik berisi wayar asing berwarna hitam yang disambung dengan kotak berwarna merah dan kunci dipercayai kunci pagar terminal alat ubah yang diserahkan oleh team SEAL TNB.
“Siasatan mendapati, premis ini mula menjalankan kegiatan curi elektrik sejak 2016 dan pernah dikompaun oleh TNB sebanyak lima kali dengan setiap kompaun bernilai RM20,000,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.

Menurut beliau, anggaran kerugian yang ditanggung TNB akibat kegiatan tersebut berjumlah RM1.3 juta yang direkodkan sejak 2019.
“Mereka ini mengubah suai meter TNB bagi tujuan mengurangkan bil elektrik. Mereka tetap bayar bil elektrik, tetapi dalam nilai yang kurang berbanding jumlah asal.
“Jika bayaran bulanan bil elektrik adalah sebanyak RM90,000, tetapi disebabkan tindakan curi elektrik ini, mereka bayar bil berjumlah RM15,000 sahaja,” katanya. – KOSMO! ONLINE


Laporan kes gangguan seksual babit Ebit Lew dibuat di Kuala Lumpur
Oleh IVAN AMIRUL

27 September 2022, 7:57 pm
TENOM – Mahkamah Majistret Tenom dimaklumkan pengadu bagi kes gangguan seksual membabitkan pendakwah terkenal, Ebit Lew membuat laporan di Kuala Lumpur dan bukannya di daerah ini.
Pakar motivasi yang juga saksi pertama pendakwaan, Mohd. Fairuz Abu berkata, tindakan berkenaan dibuat pengadu berikutan bimbang kes terbabit diketahui penduduk daerah itu.
“Pengadu memberitahu dia takut membuat laporan polis di Balai Polis Tenom disebabkan ada saudaranya yang bertugas di balai berkenaan.
“Saya tahu kerana pengadu (identiti tidak boleh didedahkan) memberitahu yang Tenom ini sebuah daerah kecil dan ramai orang boleh tahu kalau dia buat ‘report’.
“Report’ di Bukit Aman bertujuan untuk keselamatan beliau,” katanya ketika menjawab pemeriksaan balas peguam mewakili Ebit, Kamarudin Mohmad Chinki yang bertanya kepada saksi sama ada dia tahu punca pengadu membuat laporan polis di Balai Polis Bukit Aman.
Dalam pada itu, Mohd. Fairuz kemudiannya tidak setuju dengan cadangan Kamarudin yang menyatakan alasan diberikan pengadu bermaksud semua balai polis di Sabah adalah kecil dan semua orang boleh tahu sekiranya pengadu membuat laporan.

Selain itu, Mohd Fairuz juga tidak bersetuju dengan Kamarudin yang mengatakan pengadu membuat laporan polis di Bukit Aman adalah disebabkan mahu berjumpa dengannya untuk berbincang sebelum membuat laporan polis dibuat.
Bagaimanapun, Fairuz bersetuju dengan Kamarudin yang dia ada berjumpa dengan pengadu pada 7 Ogos tahun lalu ketika pengadu membuat laporan polis di Bukit Aman. – KOSMO! ONLINE


Talian WhatsApp Datuk Wira bantu para usahawan
Oleh KOSMO!

27 September 2022, 7:31 pm
PETALING JAYA – Mentor usahawan, Datuk Wira Dr. Azizan Osman pada Ahad lalu telah memperkenalkan talian WhatsApp Datuk Wira khusus bagi membantu para usahawan ketika ini.
Ketua Pegawai Perniagaan RichWorks International Sdn. Bhd. (RichWorks), Radz Mohd. berkata, talian tersebut telah dilancarkan pada Ahad lalu di Telegram Azizan Osman Official.
“Usahawan berpeluang bertanyakan soalan berkaitan keusahawanan secara langsung kepada Dr. Azizan, melalui aplikasi permesejan itu.
“Inisiatif ini diharap sedikit sebanyak dapat membantu usahawan-usahawan di luar sana yang kami faham sedang berdepan pelbagai cabaran,” katanya ketika dihubungi Kosmo! sebentar tadi.
Radz menambah, Dr. Azizan dibantu pasukan RichWorks akan menjawab persoalan mereka dengan menghantar kembali mesej dan video jawapan berkaitan.
“Oleh itu, RichWorks mengajak bangsa usahawan terutama mereka yang sudah bertahun berniaga, namun masih kekal di tahap sama bertanyakan soalan.

“Kami tidak sanggup, melihat mereka yang serius membina bisnes bertahun-tahun mengalami kejatuhan hingga jika tak terkawal boleh melingkup,” ujarnya.
Dalam pada itu, Dr. Azizan juga akan meluangkan masanya setiap Ahad bermula minggu ini sebagai persediaan usahawan sebelum berjumpa secara langsung di 10X Bina Bisnes Berjaya, hujung Oktober ini.
“Sesi khas itu berlangsung pada 2, 9, 16 dan 23 Oktober bermula pukul 8 pagi yang mana Dr. Azizan memberikan panduan dan strategi penting bagi usahawan masa ini,” jelasnya.
Untuk menghantar mesej WhatsApp Datuk Wira, boleh ke pautan ini, bit.ly/tanyadwdao atau imbas QR kod tertera. – KOSMO! ONLINE.


Perbicaraan Ebit Lew – mangsa takut untuk buat laporan | 15 MINIT MMTV 27 September 2022
Oleh KOSMO!

27 September 2022, 7:06 pm


Hari raya dan buka sekolah 2023, bersediakah ibu bapa?
Oleh KOSMO!

27 September 2022, 7:42 pm
PETALING JAYA – Hanya tinggal tiga bulan lebih sahaja lagi kita bakal melangkah ke tahun 2023 yang dijangkakan lebih mencabar, jika dibandingkan pada tahun ini.
Bagi ibu bapa yang anaknya bakal memasuki alam persekolahan, pastinya persiapan lengkap barang-barang sekolah perlu disiapkan terlebih dahulu.
Satu perkongsian di media sosial Facebook Zura Fauzura yang berkongsi kalendar 2023 menjelaskan, paling mendebarkan pada tahun hadapan adalah dua perbelanjaan yang bakal bertembung iaitu perbelanjaan buka sekolah serta hari raya.
Kedua-dua persediaan tersebut hanya selang sebulan sahaja di mana buka sekolah pada bulan Mac, manakala sambutan hari raya pada bulan April.
“Bagi mengelakkan perbelanjaan besar dan mengejut, ibu bapa perlu melakukan persediaan awal sejak akhir tahun ini lagi.
“Buat persedian sedikit demi sedikit, paling penting adalah persediaan persekolahan anak-anak, jika ada tiga orang anak maka lagi besar perbelanjaan kita nanti,” tulisnya.

Perkongsian tersebut turut mendapat maklum balas dari penggunan media sosial lain, mereka juga bersetuju bahawa pertembungan tersebut bakal menjadikan belanja semakin besar pada tahun hadapan.
“Untuk anak memang kita akan sediakan apa sahaja, walaupun secara berjimat, perbelanjaan akan turut besar juga, saya setuju untuk buat persediaan awal,” kata Malisa Marhaini.
“Sepatutnya persediaan sudah bermula sedikit demi sedikit, perbelanjaan sekolah memang banyak kalau seorang anak mungkin ok lagi, tapi kalau bertiga lebih memeritkan,” Fazlisham Husin. – KOSMO! ONLINE.


Bapa Qi Razali meninggal dunia
Oleh SAIRUL ZAMRI MISRANI

27 September 2022, 6:30 pm
PETALING JAYA – Bapa kepada pelakon dan pengacara, Qi Razali iaitu Muhammad Razali Abdullah disahkan meninggal dunia malam tadi.
Berita duka tersebut disampaikan sendiri Qi atau nama sebenarnya Muhammed Razali Abdullah dalam Instgramnya sebentar tadi.
“Assalamualaikum. Ayah saya baru pulang ke rahmatullah malam tadi.
“Saya nak mintak semua yang mengenali saya dan keluarga untuk sedekahkan surah Al-Fatihah dan doakan yang baik-baik untuk arwah ayah saya, Muhammed Razali Abdullah.
“Jika dia pernah tersalah kata, harap ampunkan, jika ada hutang yang belum langsai harap halalkan. Semoga tenang Papa di sana,” tulisnya tanpa mendedahkan punca pemergian ayahnya itu.
Meninjau ruangan komen, rata-rata pengikut dan rakan artis turut mendoakan agar Allahyarham ayahnya itu diberi keampunan dan ditempatkan dalam kalangan orang beriman.

“Takziah buat Qi sekeluarga. Semoga Allahyarham papa awak ditempatkan dalam kalangan mereka yang beriman,” tulis pengikut.
Difahamkan, Allhyarham yang juga bekas pengarang dan penyair menghembuskan nafas terakhir kira-kira pukul 10.50 malam pada usia 87 tahun. – KOSMO! ONLINE


Pasangan kekasih disambar petir ketika berdua-duaan di dalam khemah
Oleh KOSMO!

27 September 2022, 6:00 pm
JAKARTA – Malang tidak berbau buat sepasang kekasih yang berdua-duaan di dalam sebuah khemah di wilayah Banten apabila disambar petir sehingga meragut nyawa salah seorang daripada mereka, lapor laman berita Tribunnews semalam.
Kejadian pada Jumaat lepas itu dilaporkan berlaku di sebuah lokasi pelancongan popular di Bukit Waruwangi.
Berdasarkan maklumat yang tular di media sosial, pasangan lelaki dan wanita itu membina khemah di bawah pokok sebelum hujan turun dengan lebat dan disertai petir.
“Menurut keterangan saksi, kira-kira pukul 11.30 pagi (waktu tempatan), mereka terdengar bunyi dentuman petir di sekitar khemah mangsa.
“Apabila menghampiri khemah tersebut, saksi mendapati ia sudah rosak.
“Selepas diperiksa keadaan di dalam khemah, seorang lelaki dan wanita ditemui dalam keadaan tidak sedarkan diri dalam kedudukan terlentang,” kata Ketua Perhubungan Awam Polis Cilegon, Iptu Sigit Dermawan.

Seorang daripada mangsa dilaporkan cedera, manakala seorang lagi maut di tempat kejadian. – Agensi


Wanita lihat suami curang menerusi mimpi
Oleh KOSMO!

27 September 2022, 6:30 pm
JAKARTA – Seorang wanita yang sering bermimpi mengenai kecurangan suaminya tidak menyangka bahawa mimpi tersebut sebenarnya adalah kenyataan, lapor laman berita Berita Hits semalam.
Berdasarkan hantaran video yang tular di media sosial, wanita yang identitinya tidak didedahkan itu terkejut apabila mendapat tahu bahawa suaminya menjalin hubungan sulit dengan wanita yang berstatus isteri orang.
Hubungan tersebut selama ini disembunyikan dengan rapi.
“Penipuan suaminya terbongkar selepas isterinya sering bermimpi mengenai telefon bimbit dan seorang wanita lain.
“Kejadian itu berlaku beberapa hari lalu apabila si isteri merampas telefon bimbit suaminya dan semuanya telah terbongkar,” demikian menurut keterangan pada video tersebut.
Tambah keterangan video itu, suami wanita berkenaan dan kekasih gelapnya juga mempunyai anak hasil hubungan terlarang mereka.

Menurutnya, wanita itu dan suaminya tinggal di rumah sewa dan menjalani hidup sederhana. Suaminya bagaimanapun dikatakan sering membeli barangan mewah.
“Si suami gemar membeli barangan berjenama sedangkan anak dan isterinya hidup amat sederhana. Bahkan ada masanya si suami tidak memberikan wang untuk memasak,” tulis penceritaan  pada video berikutnya.
Video itu menjadi tular dengan ramai netizen memberikan kata-kata semangat buat wanita tersebut.
“Yakinlah bahawa kamu akan mendapat yang lebih baik. Saya juga pernah berada di posisi anda,” kata seorang pengguna. – Agensi


Tiga diberkas ketika sedang pindahkan diesel haram
Oleh DIYANATUL ATIQAH ZAKARYA

27 September 2022, 6:02 pm
MELAKA – Tiga lelaki diberkas bersama-sama 3,000 liter minyak diesel bersubsidi haram bernilai RM165,000 di Kawasan Perindustrian Bukit Rambai, di sini semalam.
Kesemua suspek lelaki berusia 31 hingga 55 tahun itu ditahan dalam serbuan kira-kira pukul 2 petang itu oleh Pasukan Risik Batalion 6, Pasukan Gerakan Am (PGA).
Ketua Polis Daerah Melaka Tengah, Asisten Komisioner Christopher Patit berkata, suspek diberkas ketika sedang memindahkan minyak diesel dari sebuah lori ke dalam sebuah tangki besi.
“Dua daripada suspek merupakan penjaga stor, manakala seorang lagi adalah pemandu lori bagi kegiatan minyak diesel haram ini.
“Hasil pemeriksaan kita mendapati lori tersebut membawa 3,000 liter minyak diesel, satu unit tangki besi dan pam serta beberapa peralatan lain dengan nilai keseluruhan dianggarkan RM346,6000,” katanya dalam satu kenyataan di sini, hari ini.
Ujarnya, sindiket tersebut menggunakan modus operasi sama iaitu membeli minyak diesel bersubsidi daripada stesen minyak sekitar Melaka sebelum menjualnya di pasaran industri pada harga yang lebih tinggi.

“Tangkapan dan rampasan ini berjaya memutuskan salah satu aktiviti sindiket penyeludupan minyak diesel bersubsidi di Melaka.
“Ketiga-tiga suspek akan disiasat mengikut Seksyen 21 Akta Kawalan Bekalan 1961 dan boleh dihukum mengikut Seksyen 22(1) akta sama yang memperuntukan denda sehingga 100,000 atau penjara sehingga tiga tahun atau kedua-duanya jika sabit kesalahan,” katanya. – KOSMO! ONLINE


Tidak tahan diugut selepas tular, pelanggan ‘p-hailing’ lapor polis
Oleh AZMI NORDIN

27 September 2022, 6:36 pm
PETALING JAYA – Pelanggan yang tular berselisih faham dengan seorang penghantar makanan p-hailing membuat laporan polis selepas menerima ugutan daripada orang tidak dikenali menerusi media sosial dalam kejadian pada Jumaat lepas.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, laporan diterima daripada seorang lelaki berusia 27 tahun itu di Ibu Pejabat Polis (IPD) Petaling Jaya, semalam sekitar pukul 11.10 pagi.
“Ugutan diterima selepas satu video yang menunjukkan rakaman wajah mangsa berselisih faham dengan seorang penghantar makanan telah tular dalam aplikasi media sosial.
“Akibat daripada video yang tular tersebut, mangsa telah menerima pelbagai mesej berbaur ugutan daripada individu tidak dikenali melalui aplikasi media sosial,” katanya dalam satu kenyataan hari ini.
Menurut Fakhruddin, kes telah disiasat di bawah Seksyen 507 Kanun Keseksaan dan Seksyen 233 Akta Komunikasi dan Multimedia 1988.
Sehubungan itu, katanya, polis menyeru saksi awam yang menyaksikan kejadian tersebut untuk tampil membantu siasatan.

Katanya lagi, polis juga menasihatkan masyarakat supaya tidak membuat sebarang spekulasi berkenaan insiden video yang tular tersebut.
Terdahulu, Kosmo! melaporkan, tindakan disiplin telah dikenakan ke atas kakitangan Universiti Sains dan Teknologi Malaysia (MUST) yang bertengkar dengan seorang pekerja penghantar makanan p-hailing ekoran isu kelewatan, baru-baru ini.
Pengurusan MUST dalam kenyataannya di Facebook berkata, pihaknya berdiri teguh mengutuk perbuatan tersebut dan mengecam tindakan tidak bermoral individu terbabit. – KOSMO! ONLINE.


Bot nelayan Indonesia ditahan ceroboh perairan negara
Oleh SAFINA RAMLI

27 September 2022, 6:17 pm
GEORGE TOWN – Maritim Malaysia (APMM) Pulau Pinang menahan sebuah bot nelayan Indonesia yang dinaiki lima warga negara terbabit selepas didapati menceroboh perairan negara semalam.
Pengarah Maritim negeri, Kapten Abd. Razak Mohamed berkata, bot itu ditahan di kedudukan 52 kilometer barat daya Pulau Kendi sekitar pukul 4.10 petang.
Menurutnya, bot tersebut dikesan sedang melakukan aktiviti menangkap ikan dalam perairan negara oleh KM SIKUATI semasa rondaan Op Tanjung.
“Ketika pemeriksaan dilakukan, bot berpangkalan di Pantai Labu, Sumatera Utara itu dikendalikan lima kru warga Indonesia termasuk tekong berumur 16 hingga 21 tahun.
“Kesemua mereka tiada mempunyai sebarang dokumen pengenalan diri yang sah, manakala tiga daripada kru juga didapati masih di bawah umur,” katanya dalam kenyataan di sini hari ini.
Beliau memberitahu, kesemua yang ditahan akan disiasat di bawah Akta Perikanan 1985 iaitu menangkap ikan di perairan Malaysia tanpa kebenaran Ketua Pengarah Perikanan Malaysia serta Akta Anti Pemerdagangan Manusia dan Penyeludupan Migran 2010 (ATIPSOM) kerana memperdagangkan kanak-kanak.

“Ini adalah tangkapan kedua membabitkan bot nelayan asing dari Indonesia untuk bulan ini di perairan Pulau Pinang.
“Tangkapan pertama adalah pada 14 September oleh KM NYALAU sekitar 94 kilometer barat daya Pulau Kendi,” katanya.
Tambahnya, bot bersama kru termasuk tekong kemudiannya dibawa ke Jeti Polis Marin Batu Uban untuk diserahkan kepada Pegawai Penyiasat Maritim Pulau Pinang untuk tindakan lanjut. – KOSMO! ONLINE


600,000 tanda tangan diterima bantah GEG
Oleh DALIZA MOHAMED ARIFFIN

27 September 2022, 6:25 pm
PETALING JAYA – Dua badan industri vape iaitu Dewan Perniagaan Vape Malaysia (DPVM) dan Malaysian Vape Industry Advocacy (MVIA) menggesa kerajaan mendengar suara industri serterusnya mengkaji semula Dasar Penamat Generasi (GEG)  ekoran bantahan daripada orang ramai yang semakin banyak diterima mengenainya.
Sehingga kini, petisyen awam mengenai Malaysia Bersuara juga telah memperoleh lebih 600,000 tandatangan membantah mengenai GEG.
Dua badan tersebut secara konsisten menyeru agar GEG dikaji semula dengan teliti kerana ia akan membawa impak yang besar kepada industri.

Setiausaha Agung Dewan Perniagaan Vape Malaysia, Ridhwan Rosli berkata, sejak GEG pertama kali dicadangkan awal tahun ini, ramai pemain industri vape telah berkongsi kebimbangannya kerana dasar ini akan memberi kesan yang signifikan terhadap industri kami.
“Selain menjejaskan usahawan bumiputera, GEG menetapkan pendirian yang sangat salah dan negatif terhadap vape yang selama ini telah digunakan secara meluas sebagai alat untuk berhenti merokok oleh perokok.

“Petisyen ini telah berjaya mendapat sokongan dengan memperolehi 600,000 tandatangan membuktikan ramai masyarakat  juga berkongsi sentimen yang sama seperti kita, kerajaan dan Kementerian Kesihatan (KKM) tidak boleh mengabaikan suara orang ramai,” katanya dalam kenyataan yang dikeluarkan.

Selain itu, pandangan tersebut turut disuarakan oleh MVIA yang mana persatuan itu menjelaskan bahawa ia telah cuba untuk melibatkan diri dengan KKM dan Jawatankuasa Pilihan Khas Parlimen (PSSC), tetapi tidak berjaya.
Presiden MVIA, Rizani Zakaria menerangkan, pihaknya telah bertemu dengan PSSC dan permintaan mereka  tidak diendahkan.

“Penyerahan surat kami kepada Menteri KKM dan ahli PSSC juga tidak didengari walaupun telah banyak rayuan kami lakukan.
“Kini dengan maklum balas yang diterima daripada petisyen tersebut, suara setengah juta rakyat  tidak boleh diabaikan.
“KKM dan PSSC mesti faham bahawa dasar ini memberi kesan kepada banyak lapisan rakyat . Mereka tidak boleh terus mendengar individu dan kumpulan anti-vape sahaja.
“GEG memberi impak kepada banyak lapisan masyarakat, oleh itu, ia harus dikaji dan dibincangkan dengan semua pihak sebelum keputusan dibuat,” terangnya. -KOSMO! ONLINE


Bayi perempuan ditemui dalam beg di Bukit Jalil
Oleh KOSMO!

27 September 2022, 6:43 pm
PETALING JAYA – Seorang bayi perempuan ditemui berdekatan sebuah kedai makan di Jalan 14/115c, Apartment Sri Rakyat, Bandar Baru Bukit Jalil kelmarin.
Bayi berusia kira-kira dua bulan itu ditemui diletakkan dalam sebuah beg oleh orang awam sebelum memaklumkannya kepada pihak berkuasa.
Ketua Polis Daerah Ibu Pejabat Daerah (IPD) Cheras, Asisten Komisioner Zam Halim Jamaluddin berkata, pihaknya menerima laporan berkaitan kejadian itu kira-kira pukul 10.49 pagi sebelum sepasukan anggota daripada Balai Polis Bukit Jalil bergegas ke lokasi kejadian.
Katanya, siasatan awal mendapati bayi perempuan tersebut telah ditinggalkan dalam sebuah beg dan diletakkan di kawasan kedai makan.
Pihak polis sedang menjalankan pemeriksaan ke atas seorang bayi yang ditemui berdekatan sebuah kedai di Bukit Jalil, kelmarin.
“Pihak Hospital Canselor Tuanku Muhriz (HCTM) Universiti Kebangsaan Malaysia yang tiba di lokasi kejadian telah membuat pemeriksaan ke atas bayi tersebut dan mengesahkan dia berada dalam keadaan sihat,” katanya dalam satu kenyataan di sini hari ini.
Mengulas lanjut, Zam Halim berkata, bayi perempuan tersebut kemudiannya dibawa ke Balai Polis Bukit Jalil dan kes disiasat mengikut Seksyen 317 Kanun Keseksaan.

Ujar beliau, siasatan lanjut masih dijalankan dan polis menasihati orang ramai supaya tidak membuat sebarang spekulasi terhadap mana-mana kejadian tanpa maklumat yang sahih.
“Orang ramai yang mempunyai sebarang maklumat boleh menghubungi Ibu Pejabat Polis Daerah Cheras di talian 013-2165881, Hotline Polis Kuala Lumpur di talian 03-2146 0584 / 585 atau mana-mana Balai Polis yang berdekatan,” jelasnya. – KOSMO! ONLINE


BNM, BI perbaharui perjanjian LCBSA bernilai RM8 bilion
Oleh KOSMO!

27 September 2022, 6:37 pm
PETALING JAYA – Bank Negara Malaysia (BNM) dan Bank Indonesia (BI) telah memperbaharui Perjanjian Swap Mata Wang Tempatan Dua Hala (Local Currency Bilateral Swap Agreement, LCBSA) dengan jumlah pengaturan swap hingga RM8 bilion/IDR28 trilion.
Gabenor Bank Negara Malaysia, Tan Sri Nor Shamsiah Mohd Yunus berkata, pembaharuan perjanjian ini merupakan susulan perjanjian pertama yang ditandatangani pada tahun 2019 dan akan berkuat kuasa untuk tempoh tiga tahun.
Perjanjian yang diperbaharui ini mengukuhkan kerjasama yang sedia terjalin antara kedua-dua bank pusat.
“Memandangkan aliran perdagangan yang tinggi  antara Malaysia dengan Indonesia, kami berbesar hati untuk meneruskan kerjasama dengan Bank Indonesia melalui pembaharuan LCBSA ini.
“LCBSA juga menyumbang kepada Rangka Kerja Penyelesaian Mata Wang Tempatan (Local Currency Settlement Framework, LCSF) antara kedua-dua negara iaitu pengaturan yang menggalakkan penggunaan mata wang tempatan secara lebih meluas bagi penyelesaian perdagangan dan pelaburan,” katanya dalam kenyataan yang dikeluarkan di sini.
Selain itu, Gabenor Bank Indonesia, Perry Warjiyo menerangkan, Bank Indonesia percaya bahawa pembaharuan pengaturan swap mata wang ini mencerminkan kerjasama kewangan yang terus kukuh antara Bank Indonesia dengan Bank Negara Malaysia, dan akan terus membina keyakinan pasaran terhadap asas ekonomi kedua-dua negara.

“Pembaharuan swap ini juga menunjukkan komitmen kami untuk memperkukuh kestabilan pasaran kewangan melalui usaha menggalakkan penggunaan mata wang tempatan yang lebih meluas untuk transaksi dua hala antara Indonesia dengan Malaysia,” jelasnya. -KOSMO! ONLINE


Mahkamah: Saksi tidak tahu 10 senarai perbelanjaan kempen PRU-14
Oleh NUZULSHAM SHAMSUDDIN

27 September 2022, 6:28 pm
KUALA LUMPUR – Saksi pendakwaan ke-28 memberitahu Mahkamah Tinggi di sini hari ini bahawa beliau tidak mengetahui mengenai senarai perbelanjaan untuk kempen Pilihan Raya Umum ke-14 (PRU-14) berjumlah RM171,675 yang telah dikemukakan Syed Saddiq Syed Abdul Rahman kepada Suruhanjaya Pilihan Raya (SPR).
Nurul Hidayah Kamarudin, 33, yang juga Pegawai Penyiasat Suruhanjaya Pencegahan Rasuah Malaysia (SPRM) ketika dipanggil semula untuk disoal balas oleh pasukan pembelaan berkata, beliau tidak tahu tentang 10 senarai perbelanjaan tersebut.
Kesemua 10 senarai perbelanjaan tersebut yang telah kemukakan kepada SPR ialah bayaran deposit calon (RM10,000), deposit bahan kempen (RM5,000), permit iklan pilihan raya (RM200), iklan pilihan raya (RM50), cenderahati PKR (RM51,784), kos penginapan (RM2,120), peredaran dan pengiklanan (RM29,100), percetakan (RM69,491), bahan fotostat (RM750) dan ‘button badge’ (RM3,180).
Bagaimanapun, Nurul Hidayah berkata, beliau tidak pasti sama ada Syed Saddiq telah mendahulukan wangnya sendiri berjumlah RM120,000 untuk kempen PRU14.
Semasa pemeriksaan semula oleh Timbalan Pendakwa Raya Muhammad Asyraf Mohamed Tahir, saksi itu berkata Syed Saddiq tidak memaklumkan kepadanya berhubung pengisytiharan perbelanjaan untuk kempen PRU-14 kepada SPR semasa merakam percakapan Ahli Parlimen Muar itu.
Selain Nurul Hidayah, dua lagi pegawai penyiasat SPRM yang dipanggil semula untuk memberikan keterangan ialah Mohd. Syahmeizy Sulong dan Asbi Munip.

Pihak pendakwaan hari ini menutup kesnya selepas memanggil 30 saksi untuk memberi keterangan dan mahkamah menetapkan 6 dan 7 Oktober ini untuk pihak-pihak berhujah.
Syed Saddiq, 29, didakwa bersubahat dengan Rafiq Hakim Razali, ketika itu Penolong Bendahari Angkatan Bersatu Anak Muda (Armada) Bersatu, yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.
Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya di sini antara 8 dan 21 April 2018.
Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – KOSMO! ONLINE


Pemandu lori panas baran dicekup dera anak kembar
Oleh MOHD YUNUS YAKKUB

27 September 2022, 5:14 pm
KLANG – Sikap panas baran seorang pemandu lori sering memukul dua anak kembarnya hanya kerana kanak-kanak tersebut sering merayau dan lewat pulang rumah membawa padah apabila diberkas polis semalam.
Suspek warga tempatan berusia 44 tahun itu ditangkap kira-kira pukul 7.30 malam di sekitar rumah mereka di Jalan Bendahara 8 Taman Sentosa di sini selepas menerima laporan polis daripada isteri suspek.
Ketua Polis Daerah Klang Selatan, Asisten Komisioner Cha Hoong Fong berkata, kejadian dikatakan berlaku pada 20 September lalu apabila pengadu ketika berada di rumah mereka melihat suaminya memukul dua anak lelaki kembarnya berusia 11 tahun.
Katanya, suspek telah bertindak menampar dan dan menumbuk muka serta badan mengunakan tangan terhadap kedua-dua anaknya itu.
“Isteri suspek cuba menghalang namun turut dipukul lelaki itu sebelum membuat laporan polis.
“Hasil siasatan mendapati suspek seorang yang panas baran dan sering memukul kedua-dua anak kembarnya sebelum ini,” katanya dalam kenyataan hari ini.

Beliau memberitahu, terdapat kesan kecederaan lama ditemui di badan kedua-dua mangsa akibat dipukul oleh suspek.
Ujarnya, bagaimanapun tiada sebarang rawatan atau laporan polis dibuat berkenaan kejadian tersebut sebelum ini.
“Motif kejadian dipercayai berpunca daripada tindakan mangsa yang didakwa sering keluar merayau dan pulang lewat ke rumah.
“Hasil siasatan turut mendapati suspek adalah bapa kepada lima orang hasil perkahwinan dengan isterinya,” jelasnya.
Hoong Fong menegaskan, semakan mendapati suspek mempunyai tiga rekod lampau atas kesalahan jenayah dan dadah dengan suspek kini direman selama empat hari.
“Kes disiasat mengikut Seksyen 31(1)(a) Akta Kanak-Kanak 2001 bagi kesalahan penderaan terhadap kanak-kanak,” katanya. – KOSMO!ONLINE


MBSB Bank optimis prospek pertumbuhan masa terdekat
Oleh KOSMO!

27 September 2022, 5:16 pm
PETALING JAYA – MBSB Bank Berhad (MBSB Bank) menjangkakan mampu mencapai pertumbuhan yang baik dalam tempoh masa terdekat ini, sekurang-kurangnya sehingga separuh pertama tahun 2023.
Ketua Pegawai Eksekutif Kumpulan, Datuk Nor Azam M. Taib berkata, prestasi MBSB Bank pada suku tahun ketiga 2022 dilihat jauh lebih baik berbanding suku tahun pertama dan kedua.
“Kami menjangkakan prestasi pada suku tahun keempat ini juga akan lebih baik dan ia mampu berterusan sehingga suku pertama dan kedua tahun depan.
“Bagaimanapun saya tidak pasti sejauh mana pertumbuhan ini dapat dikekalkan kerana sebagai sebuah ekonomi yang kecil, kita masih bergantung kepada ekonomi di negara-negara sekeliling dan situasi mereka dilihat tidak begitu stabil,” katanya.
Beliau berkata demikian kepada pemberita selepas menyampaikan sijil program keusahawanan Growth Entrepreneurship Assistance Programme (Grap) anjuran MBSB Bank dengan kerjasama Islamic Relief Malaysia di sini, hari ini.
NOR AZAM (tengah) bergambar bersama 23 peserta program Grap di ibu pejabat MBSB hari ini.
Program tersebut membantu mengupayakan 23 orang usahawan kecil yang terdiri daripada Projek Perumahan Rakyat (PPR) Desa Rejang, Setapak menerusi latihan kemahiran jualan dan pemasaran dalam talian, pembangunan produk, kaedah perakaunan serta pengurusan rekod serta kesejahteraan emosi.

Nor Azam menambah, 80 peratus daripada peserta adalah daripada golongan wanita termasuk ibu tunggal dan kebanyakan mereka menjalankan perniagaan makanan termasuk dari rumah.
“Secara puratanya, para peserta mencatatkan pertumbuhan pendapatan bulanan melebihi 95 peratus,” ujarnya. – KOSMO! ONLINE


Amah curi, pajak barang kemas majikan ditahan
Oleh AZMI NORDIN

27 September 2022, 5:21 pm
AMPANG JAYA – Pembantu rumah warga asing ditahan polis di sebuah hotel di Jalan Dagang di sini kelmarin, selepas dipercayai mencuri dan memajak barang kemas majikannya bernilai sekitar RM10,000.
Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa wanita tempatan berusia 63 tahun menyedari kehilangan barang kemasnya yang diletakkan di dalam almari pakaian sekitar pukul 5 Petang, Sabtu lalu.
Jelasnya, selepas menyoal pembantu rumah mangsa, suspek mengaku mengambil dan telah memajak barang kemas milik majikannya di sekitar Ampang.
“Suspek seterusnya menyerahkan tiga resit pajakan barang kemas disyaki milik pengadu dan berjanji akan membayarnya semula.
“Namun, kelmarin sekitar pukul 9 pagi, suspek mengambil peluang niat ehsan mangsa yang melepaskannya dengan melarikan diri menyebabkan mangsa kerugian anggaran sekitar RM10,000,” katanya dalam satu kenyataan hari ini.
Tambah Mohamad Farouk, sepasukan polis membuat serbuan ke atas dua premis pajak gadai di Jalan Wawasan dan Jalan Ampang semalam sekitar pukul 10.30 pagi.

“Dalam dua tangkapan berasingan, polis menahan pengurus pajak gadai masing-masing berusia 33 tahun dan 32 tahun.
“Antara barangan yang dirampas adalah sepasang subang, dua utas rantai yang dipercayai milik pengadu yang digadai oleh suspek,” ujarnya
Mengulas lanjut, beliau berkata, dalam serbuan asing pada hari yang sama sekitar pukul 3.45 petang, sepasukan polis telah berjaya menangkap wanita warga asing umur 41 tahun yang merupakan pembantu rumah mangsa.
“Ketiga-tiga tangkapan tiada rekod kesalahan lampau dan bebas daripada kesalahan dadah.
“Reman bermula hari ini terhadap dua suspek lelaki ditolak oleh mahkamah, manakala suspek perempuan ditahan reman selama empat hari hingga Jumaat ini,” ujarnya.
Kes disiasat di bawah Seksyen 381 Kanun Keseksaan dan polis memberikan amaran serta nasihat kepada orang ramai supaya menggaji pekerja asing mengikut undang-undang. – KOSMO! ONLINE


Melaka sasar 30,000 buah rumah guna Grid Pintar
Oleh DIYANATUL ATIQAH ZAKARYA

27 September 2022, 5:00 pm
MELAKA – Melaka menyasarkan sebanyak 30,000 buah kediaman di negeri ini akan beralih kepada teknologi Grid Pintar yang membolehkan pengguna menguruskan penggunaan tenaga elektrik dengan lebih berhemah.
Pengerusi Jawatankuasa Pendidikan dan Teknologi negeri, Datuk Rais Yasin berkata, Grid Pintar merupakan teknologi baharu di bawah Program Pembangunan Bandar Mampan yang memfokuskan kepada pengurangan pelepasan gas rumah hijau.
Katanya, sehingga kini sebanyak 40 buah rumah telah memanfaatkan kemudahan teknologi itu untuk menguruskan penggunaan harian tenaga elektrik.
“Semua yang mempunyai meter pintar boleh menggunakan teknologi ini secara percuma melalui aplikasi bagi memantau dan menguruskan penggunaan harian tenaga elektrik dengan lebih efisien.
“Sebagai permulaan, kita menyasarkan sebanyak 30,000 buah rumah akan beralih kepada teknologi Grid Pintar ini dalam tempoh setahun iaitu sehingga 2023,” katanya.
Beliau berkata demikian pada sidang akhbar selepas Majlis Pelancaran Dan Sesi Perkongsian Melaka Smart Grid Technology Summit 2022 di Hotel LaCrista, di sini, hari ini.

Mengulas lanjut beliau berkata, Melaka juga merupakan salah sebuah daripada 28 buah bandar daripada 11 negara yang telah dipilih untuk melaksanakan projek Grid Pintar.
“Projek ini percuma kerana ia telah dibiayai sepenuhnya oleh Global Environment Facilities (GEF) dan satu-satunya projek demonstrasi grid pintar yang sedang giat dibangunkan di Malaysia dan juga di rantau Asia.
“Usaha ini seiring dengan strategi di dalam dokumen Smart Melaka Blueprint 2035, ia bukan sahaja demi pengurusan bil tenaga tetapi secara tidak langsung menjadikan Melaka sebuah negeri berteknologi hijau dan mewujudkan persekitaran lebih mampan,” katanya. – KOSMO! ONLINE


Ekonomi negara kurang memberangsangkan – MPN
Oleh MOHD. HUSNI MOHD. NOOR

27 September 2022, 5:26 pm
PUTRAJAYA – Majlis Pemulihan Negara (MPN) menggambarkan kedudukan ekonomi negara ketika ini kurang memberangsangkan walaupun terdapat peningkatan sementara Keluaran Dalam Negara Kasar (KDNK).
Pengerusinya, Tan Sri Muhyiddin Yassin berkata, kebanyakan pakar ekonomi menjangkakan Malaysia akan mengalami kemelesetan pada tahun hadapan.
Beliau berkata, turut diramalkan kedudukan fiskal kerajaan juga dijangka agak terbatas pada tahun-tahun hadapan.
“Keadaan ini akan menghadkan tindakan merangsang ekonomi menerusi pakej-pakej rangsangan dan bantuan rakyat sebagaimana dilaksana kerajaan sebelum ini,” katanya pada sidang akhbar selepas mempengerusikan MPN di sini, hari ini.
Katanya, sebarang kelewatan di pihak kerajaan dalam memacu pemulihan negara akan memberi kesan buruk kepada rakyat.
Muhyiddin berkata, sekiranya negara tidak berada pada landasan pemulihan yang kukuh pada tahun ini, cabaran yang akan dihadapi oleh rakyat dan negara pada tahun hadapan adalah lebih meruncing.

Menurutnya, beliau berharap kerajaan di bawah pimpinan Perdana Menteri, Datuk Seri Ismail Sabri Yaakob dapat memperkenalkan langkah yang lebih berkesan untuk memulihkan ekonomi negara.
“Rakyat ketika ini banyak terbeban akibat kenaikan harga barang dan kadar inflasi.
“Saya berharap kerajaan menerusi Bajet 2023 akan dapat mengemukakan langkah seimbang dalam mengawal kenaikan kadar inflasi, mengatasi kejatuhan nilai ringgit, merangsang pertumbuhan ekonomi dan membantu rakyat yang susah,” katanya.
Katanya, MPN sejak dari awal lagi telah mengemukakan cadangan kepada kerajaan untuk mengatasi masalah gangguan bekalan yang menjejaskan produktiviti, meningkatkan kadar inflasi dan memperlahan proses pemulihan negara.
Berdasarkan data dikeluarkan Jabatan Perangkaan Malaysia (DOSM) pada 23 September lalu, kadar inflasi Malaysia meningkat kepada 4.7 peratus pada bulan Ogos 2022, berbanding 4.4 peratus pada bulan Julai.
Inflasi makanan mencatatkan peningkatan yang paling tinggi, iaitu 7.2 peratus berbanding pada bulan Julai iaitu 6.9 peratus dan kekal sebagai penyumbang utama kenaikan inflasi. – KOSMO! ONLINE


PRU, Ramli MS punca konsert Noraniza Idris kena tangguh
Oleh NUR EMIRA SAIZALI

27 September 2022, 5:38 pm
PETALING JAYA – Selepas mengambil kira pelbagai faktor, penghibur popular irama Malaysia, Noraniza Idris terpaksa menunda Konsert Malai Solo yang sepatutnya berlangsung di Istana Budaya (IB) pada 21 hingga 23 Oktober depan.
Noraniza dalam satu kenyataan berkata, penganjuran konsert mega tersebut terpaksa ditangguh selepas mengambil kira beberapa sebab utama iaitu pilihan raya umum dan ketiadaan pengarah muzik.
“Penganjuran ini terpaksa ditangguhkan ke satu tarikh lain atas beberapa faktor tidak dapat dielakkan dalam persediaan program Konsert Malai Solo seperti pelaksanaan pilihan raya umum yang berkemungkinan besar diadakan dalam tempoh tersebut.
“Perkara tersebut menyukarkan penyusunan atur cara konsert daripada aspek jemputan tetamu termasuk menteri dan wakil kementerian yang menjadi salah satu tunggak utama kepada penganjuran konsert ini,” katanya.
Dalam kenyataan sama, ketiadaan pengarah muzik yang dilantik, Datuk Ramli MS pada hari konsert berlangsung juga turut mempengaruhi keputusan tersebut.
“Ketiadaan pengarah muzik, Datuk Ramli MS yang terlibat dalam penjurian program televisyen, Gegar Vaganza (GV) musim kesembilan juga antara faktor utama.

“Astro tidak membenarkan dia terbabit dengan produksi luar sepanjang berada dalam kontrak bersama mereka,” ujarnya lagi.
Selain dua faktor tersebut masalah kesihatan penyanyi dan tidak mempunyai masa cukup bagi melakukan persedian turut menjadi penghalang konsert.
“Noraniza gagal mengurangkan beberapa komitmen aktiviti seni termasuk penganjuran acara Akar Karya Zapin hingga menjejaskan kesihatan, sekali gus mengganggu jadual latihan yang ditetapkan lebih awal.
“Selepas dinasihati beberapa pihak dan membuat pertimbangan, produksi membuat keputusan menangguhkan konsert ini buat sementara waktu sehingga tarikh baharu yang akan diumumkan kemudian,” kongsinya.
Sebelum ini, isu harga tiket yang dikatakan terlampau mahal juga sering dibangkitkan netizen namun perkara tersebut dibidas Noraniza kerana bakal menyajikan kelainan kepada penonton.
Untuk rekod, Konsert Malai Solo dijadualkan berlangsung di Panggung Sari Istana Budaya selama tiga malam berturut-turut.
Konsert pertama Noraniza itu bakal menggunakan khidmat 300 individu termasuk barisan pemuzik kelas A bertaraf filharmonik, kemunculan 40 pasukan artis budaya tetap dan kumpulan tenaga kreatif yang mahir dalam teknologi persembahan.
Tiket konsert berkenaan dijual bermula pada harga RM299 sehingga RM1,599. – KOSMO! ONLINE


MPN kecewa kerajaan lambat ambil tindakan – Muhyiddin
Oleh MOHD. HUSNI MOHD. NOOR

27 September 2022, 5:20 pm
PUTRAJAYA – Majlis Pemulihan Negara (MPN) mengakui kecewa dengan kerajaan kerana lambat melaksanakan beberapa cadangan penting membabitkan pemulihan ekonomi negara.
Pengerusinya, Tan Sri Muhyiddin Yassin berkata, MPN sudah mengemukakan 95 saranan untuk dipertimbangkan kerajaan dengan 69 daripadanya membabitkan isu sosio-ekonomi dan 26 berkaitan tadbir urus.
Beliau berkata, daripada 86 saranan yang telah diluluskan, hanya 16 saranan telah dilaksanakan sepenuhnya, 30 sedang dalam proses pelaksanaan, manakala 14 masih belum dilaksanakan.
“Saya tidak berniat untuk menuding jari kepada sesiapa. Tujuan saya adalah supaya semua pihak sedar bahawa negara kita tidak berada dalam situasi yang baik pada masa ini.
“Walaupun terdapat petunjuk positif dari segi kadar pertumbuhan, kadar penggunaan dan kadar pengangguran namun, ia adalah sementara sebelum negara bakal berdepan jangkaan kemelesetan ekonomi dunia tahun hadapan.
“Jika langkah-langkah segera tidak diambil untuk memperbaiki keadaan sekarang, rakyatlah yang akan menanggung sengsara kelak,” katanya pada sidang akhbar selepas mempengerusikan mesyuarat MPN hari ini.

Katanya, tidak timbul soal MPN tidak dipandang kerajaan kerana semua perkara atau cadangan yang diputuskan dalam majlis ini sudah di bawa kepada Jemaah Menteri dan diluluskan (diperakui).
Muhyiddin berkata, apa yang menghairankan apabila cadangan itu tidak dilaksanakan segera sedangkan ia sudah diperakui dan diluluskan.
“Pemulihan negara tidak boleh dengan lulus begitu sahaja sebaliknya apa tindakan susulan yang harus diambil segera oleh kerajaan.
“Ini kerana perakuan itu membabitkan pelaksanaan oleh beberapa kementerian dan berbelas agensi dan jabatan. Justeru kerajaan perlu bersungguh-sungguh dan bertindak segera,” katanya
Katanya, tugas MPN hanya memberi nasihat dan nasihat itu bukan biasa-biasa kerana ia akan dikaji, diteliti, pengumpulan data dan dibentangkan sebelum cadangan dan perakuan dibuat.
“Jadi, tolonglah beri perhatian kerana kami sudah buat yang terbaik. Kita sudah berfungsi dan bersidang setiap bulan.
“Ada orang tanya saya, kenapa Tan Sri tak buat (laksana cadangan)? Ini bukan kerja saya. Cadangan itu bukan datang dari saya, ia daripada barisan menteri, pakar ekonomi, pakar sosial,
pihak swasta dan wakil pembangkang dalam majlis ini,” katanya. – KOSMO! ONLINE


Presiden Ukraine orang Yahudi paling berpengaruh 2022
Oleh KOSMO!

27 September 2022, 5:33 pm
KIEV – Akhbar Jerusalem Post menobatkan Presiden Ukraine, Volodymyr Zelensky sebagai orang Yahudi paling berpengaruh pada tahun 2022, lapor laman berita RT kelmarin.
Akhbar Israel itu menyifatkan bekas pelawak itu sebagai ikon Yahudi dan memuji penggunaan media dan diplomasi beliau dalam mempengaruhi Barat supaya menentang Russia dan Presiden Vladimir Putin.
Arahan Zelensky agar media tidak menggunakan perkataan propaganda meninggalkan impak begitu hebat sehingga mampu meyakinkan Amerika Syarikat (AS) dan Eropah untuk mencerca bukan sahaja Putin tetapi semua perkara yang berasal dari negara itu bermula daripada atlet hingga kucing biru Russia.
Beliau juga berjaya mengubah pendirian berkecuali selama berdekad-dekad Sweden dan Finland apabila negara Nordik itu bertindak memohon keahlian Pertubuhan Perjanjian Atlantik Utara (NATO).
Dalam masa sama, Zelensky memberi inspirasi kepada Kesatuan Eropah (EU) untuk menggugurkan dasar untuk tidak mempersenjatai negara yang terlibat dalam konflik.
Hampir keseluruhan blok Eropah telah dipujuk untuk menyekat pengeluar minyak dan gas Russia walaupun ia mendorong harga bekalan melonjak dan mendatangkan malapetaka kepada ekonomi mereka.

Sama ada unjuran media Zelensky benar atau tidak, ia adalah tidak penting, demikian menurut akhbar tersebut.
Akhbar itu mengakui Zelensky “memperkecilkan” agama Yahudinya semasa bertanding sebagai Presiden pada 2019 dan memainkan peranan sebagai Presiden yang disenangi di kaca televisyen.
Namun begitu, selaku antara orang Yahudi berpengaruh, Zelensky masih gagal menarik Israel untuk berpihak kepadanya.
Walaupun Israel mengutuk operasi ketenteraan Rusia dan mematuhi sekatan yang dikenakan oleh AS dan EU, ia tidak melaksanakan sekatan sendiri dan tidak menyumbang senjata kepada Ukraine seperti Barat. – Agensi


Terengganu azam rampas kejuaraan Sukma 2024
Oleh TENGKU DANISH BAHRI TENGKU YUSOFF

27 September 2022, 5:52 pm
TERENGGANU melaungkan amaran untuk kembali bangkit merampas gelaran juara keseluruhan pada Sukan Malaysia (Sukma) 2024.
Pengerusi Jawatankuasa Belia, Sukan dan Badan Bukan Kerajaan (NGO) Terengganu, Wan Sukairi Wan Abdullah berkata, kontinjen negeri itu berada di landasan tepat setelah memenangi 64 pingat emas, 49 perak dan 55 gangsa pada edisi ke-20 yang telah melabuhkan tirainya pada Sabtu lalu.
Beliau berkata, keputusan itu adalah pencapaian terbaik pernah diraih Terengganu dalam sejarah penyertaan Sukma.
“Kita bukan sahaja berjaya mencapai sasaran bahkan telah melebihi sasaran diletakkan sebelum ini iaitu 57 pingat emas, 25 perak dan 40 gangsa melalui 334 acara sukan disertai.
“Lazimnya, pungutan 64 pingat emas sudah memadai untuk membolehkan mana-mana kontinjen muncul juara keseluruhan, namun Terengganu terpaksa akur di tempat kedua,” katanya pada sidang akhbar di Kuala Terengganu.
Wan Sukairi berkata, Majlis Sukan Negeri Terengganu (MSNT) akan membuat ‘bedah siasat’ dengan segera selain memulakan program latihan Sukma 2024 awal tidak lama lagi.

Tambah beliau, berdasarkan analisis, sebanyak 10 jenis sukan diklasifikasi sebagai sangat cemerlang iaitu pelayaran, kenu, pencak silat, tinju, angkat berat, gimnastik artistik, tenis, karate, sepak takraw dan bola sepak.
Tujuh jenis sukan pula dikenal pasti sebagai berjaya mencapai sasaran pingat emas iaitu sukan boling padang, memanah, muay thai, olahraga, wusyu, petanque dan akuatik.
“Bagi jenis sukan yang sangat cemerlang dan cemerlang ini, kita akan usahakan agar atlet-atlet mengekalkan momentum pingat emas pada Sukma 2024 kerana dua tahun itu tidak lama.
“Selain itu, skuad berbasikal, judo, e-sport, tenpin boling, badminton, bola jaring, golf, hoki, menembak, ragbi dan skuasy pula dianggap sederhana setelah menunjukkan prestasi kurang baik,” katanya.
Wan Sukairi berkata, atlet sukan-sukan berkenaan akan dikerah untuk meningkatkan prestasi melalui program fasa pertama yang akan dirangka MSNT dalam masa terdekat. – KOSMO! ONLINE


Rumah bot, sangkar ikan Tasik Kenyir musnah dipukul ribut
Oleh NOOR HAYATI MAMAT

27 September 2022, 5:54 pm
HULU TERENGGANU – Tiga pekerja projek ternakan ikan sangkar di Sungai Como, Tasik Kenyir di sini berdepan detik cemas apabila rumah rakit didiami mereka dilanda ribut malam tadi.
Kejadian pada pukul 11.30 malam itu menyebabkan sebuah rumah rakit yang beroperasi hampir 10 tahun mengalami kerosakan teruk selain kemusnahan pada tiga sangkar ikan tilapia dan patin.
Ketua pekerja, Wan Mohd Faizal Wan Ahmad, 28, berkata, sewaktu kejadian ribut tersebut, dia dan dua lagi rakan sekerja sedang berehat di dalam rumah bot berkenaan.
“Pada mulanya hujan renyai sebelum kedengaran bunyi angin kuat dan kemudian, rumah bot kami  dipukul ribut.
“Demi keselamatan diri, kami melompat masuk menaiki bot laju menuju ke kawasan yang lebih selamat,” katanya ketika dihubungi Kosmo! di sini hari ini.
Wan Mohd Faizal berkata, mereka hanya pulang ke rumah bot berkenaan selepas ribut reda kira-kira 10 minit kemudian.

Tambahnya, sebahagian besar rumah bot yang mempunyai enam bilik dijadikan pejabat, stor, rumah pekerja dan pelawat rosak teruk akibat ribut.
“Ribut memang sering melanda kawasan Sungai Como di Tasik Kenyir ini, tetapi belum pernah menyebabkan kerosakan pada rumah bot yang menjadi lokasi pekerja ternakan ikan bermalam.
“Kerugian yang dialami termasuk kemusnahan tiga sangkar ikan patin dan tilapia dianggarkan kira-kira RM35,000,” katanya. – KOSMO! ONLINE


Terpengaruh video tular, budak reka cerita dakwa diculik
Oleh ASLIZA MUSA

27 September 2022, 4:44 pm
IPOH – Terpengaruh dengan video-video penculikan di media sosial mendorong seorang murid perempuan mereka-reka cerita kononnya dia nyaris diculik di hadapan sebuah sekolah di Taman Pinji Mewah, Jumaat lalu.
Ketua Polis Perak, Datuk Mohd. Yusri Hassan Basri berkata, siasatan oleh pasukan khas yang ditubuhkan mendapati dakwaan murid berusia sembilan tahun itu tidak benar dan kejadian tersebut juga tidak pernah berlaku.
Katanya, lima individu telah dipanggil bagi membantu siasatan termasuk rakan sekelas mangsa, dua orang pengawal keselamatan sekolah dan pemandu van yang menghantar kanak-kanak tersebut ke sekolah.
“Berdasarkan siasatan, kita dapati cerita atau laporan yang mengatakan murid itu cuba diculik adalah tidak benar.
“Dia mereka-reka cerita kepada ibunya hanya kerana dia melihat video-video lama yang tular dan berlaku di luar negara berkaitan kes kanak-kanak ditangkap, diculik dan penjualan organ.
“Jadi dia terpengaruh dengan berita itu dan beritahu ibunya sehingga wanita itu membuat laporan polis,” katanya dalam sidang akhbar di Ibu Pejabat Polis Kontinjen (IPK) Perak di sini hari ini.

Menurut beliau, pihaknya juga telah merakam keterangan kanak-kanak darjah tiga itu bagi tujuan siasatan.
“Apabila ditanya tujuannya (mereka-reka cerita), dia beritahu mahu lihat bagaimana polis mengambil tindakan dan menjalankan siasatan,” katanya. – KOSMO! ONLINE


PATI lari dalam semak elak diberkas
Oleh ISWAN SHAFIQ ISA

27 September 2022, 4:20 pm
SEBERANG PERAI – Tindakan tujuh pendatang asing tanpa izin (PATI) cuba melarikan diri ke dalam semak bagi mengelak diberkas anggota Jabatan Imigresen Pulau Pinang tidak berhasil apabila diberkas.
Itu antara gelagat sebahagian 45 PATI dalam serbuan di sebuah kilang membuat plastik dan kotak di Juru di sini, hari ini.
Pengarah Imigresen negeri, Shah Inor Shahbudin berkata, kesemua yang diperiksa termasuk beberapa wanita itu ditahan atas pelbagai kesalahan termasuk tidak mempunyai dokumen perjalanan sah, salah guna pas lawatan, tinggal lebih masa dan lain-lain lagi.
Menurutnya, mereka yang ditahan berusia 20 hingga 35 tahun dengan 17 daripada mereka merupakan warga Myanmar manakala selebihnya dari Bangladesh.
“Siasatan mendedahkan ada dalam kalangan pekerja terbabit bekerja di kilang itu selama hampir tiga tahun. Ada juga yang bekerja di situ sejak tiga bulan lalu.
“Kita percaya ada PATI yang masuk melalui ‘jalan tikus’ kerana apabila ditanya mereka tak dapat bagi jawapan atau mengelak daripada memberikan maklumat,” ujarnya.

Kesemua yang ditahan akan dihantar ke Pusat Tahanan Ibu Pejabat Imigresen Pulau Pinang di Seberang Jaya untuk siasatan lanjut. – KOSMO! ONLINE


Empat beranak hilang rumah, empat kenderaan dalam kebakaran
Oleh DIYANATUL ATIQAH ZAKARYA

27 September 2022, 4:38 pm
ALOR GAJAH – Empat beranak kini tinggal sehelai sepinggang selepas rumah dan empat buah kenderaan termasuk sebuah kereta mewah musnah dalam kebakaran di Taman Angkasa Nuri di sini, lewat pagi tadi.
Menurut mangsa, Liliwati Kaharudin, 50, kejadian berlaku kira-kira pukul 1.40 pagi ketika dia dan anak perempuannya berusia 15 tahun sedang nyenyak tidur, manakala dua lagi masih berjaga kerana melakukan kerja.
Ujarnya, kebakaran itu disedari oleh anak perempuannya berusia 20 tahun yang terbau asap dan mendapati api mula merebak dari bahagian belakang pendingin hawa di tingkat bawah rumah.
“Dia terus menjerit bagitahu ada api, saya yang tidur di tingkat bawah terjaga dan keluar memeriksa keadaan.
“Anak sulung berusia 23 tahun pula menjerit memanggil adik bongsunya yang sedang tidur di bilik atas dari bawah dan kami empat beranak berlari menyelamatkan diri sebelum api semakin marak,” katanya ketika ditemui di taman itu, hari ini.
Tambahnya, kebakaran itu turut memusnahkan empat buah kenderaan milik keluarganya iaitu Honda Civic, BMW 3 Siri dan skuter Yamaha NVX 155 yang terbakar 100 peratus, manakala Honda HRV terbakar 15 peratus.

“Saya cuba nak selamatkan sebuah daripada kereta sebelum api marak ke bahagian hadapan, namun tingkap kenderaan itu tiba-tiba meletup membuatkan saya jadi takut dan membatalkan hasrat.
“Jiran-jiran cuba membantu memadam kebakaran, namun tidak berjaya kerana bahagian bawah rumah telah terbakar hampir 80 peratus,” katanya yang bekerja dalam sektor swasta.
Sementara itu, Pegawai Kanan Penguasa Bomba Kanan Zahrul Azha Mokthar berkata, panggilan kecemasan diterima pada pukul 1.45 pagi dan 10 anggota dikejarkan ke lokasi.
“Setiba di lokasi kita dapati sebuah rumah dua tingkat berkeluasan 22 kali 70 kaki persegi telah terbakar dan kebakaran berjaya dipadamkan sepenuhnya pada pukul 2.58 pagi,” katanya. – KOSMO! ONLINE


Bomba sentiasa siap siaga banjir tidak kira PRU atau tidak
Oleh MOHAMAD HAFIZI BIN MOHD SAID

27 September 2022, 4:51 pm
GERIK – Jabatan Bomba dan Penyelamat Malaysia (JBPM) akan memberi keutamaan kepada mangsa banjir terlebih dahulu sekiranya Pilihan Raya Umum ke-15 (PRU-15) diadakan dalam musim tengkujuh.
Ketua Pengarah Jabatan Bomba dan Penyelamat, Datuk Seri Mohammad Hamdan Wahid berkata, kesiap siagaan JBPM sentiasa berada di paras tertinggi berdasarkan ramalam cuaca oleh jabatan meteorologi beserta jangkaan lokasi-lokasi bakal terjadinya banjir tidak kira semasa pilihan raya atau tidak.
Menurut Mohammad Hamdan, beliau percaya kerajaan lebih peka mengenai keselamatan dan ketenteraman rakyat semasa musim tengkujuh untuk mengadakan PRU. – KOSMO! ONLINE


Laluan darat terpanjang dunia 21,808 km
Oleh KOSMO!

27 September 2022, 4:36 pm
PETALING JAYA – Tahukah anda, terdapat satu laluan darat terpanjang di dunia yang boleh dilalui dengan berjalan kaki sahaja.
Melalui satu perkongsian di media sosial Facebook, Adams Corants berkata, laluan tersebut boleh dilalui dengan berjalan kaki tanpa menyeberangi lautan.
Laluan tersebut bermula dari Cape Town, Afrika Selatan sehingga ke Magadan, Rusia.
Laluan tersebut juga tidak perlu membuatkan pengembara menaiki pesawat udara serta kapal laut kerana perhubungan antara negara-negara berdekatan melalui jambatan.
“Panjang keseluruhan perjalanan tersebut adalah sejauh 21,808 kilometer dan akan mengambil masa selama 4,310 jam perjalanan dengan berjalan kaki.
“Perjalanan itu juga akan mengambil masa selama 187 hari berjalan tanpa henti atau selama 561 hari dengan berjalan selama lapan jam sehari,” tulisnya.

Dalam pada itu jelas Adams, perjalanan tersebut membuatkan anda merentasi 17 negara dan melalui enam zon masa.
“Paling menarik apabila anda dapat merasai semua keadaan cuaca dalam dunia jika melalui laluan tersebut,” katanya. – KOSMO! ONLINE


Mahkamah: Saya tiada akses kepada Najib Razak – Saksi
Oleh NORLIZAH ABAS

27 September 2022, 5:00 pm
KUALA LUMPUR – Seorang bekas pegawai kanan Kementerian Kewangan memberitahu Mahkamah Tinggi di sini, beliau tidak mempunyai akses langsung kepada Datuk Seri Najib Tun Razak untuk menyuarakan kebimbangan berhubung projek usaha sama 1Malaysia Development Berhad (1MDB) dengan Aabar Investment BVI Co.
Bekas Setiausaha Bahagian Pengurusan Pinjaman, Pasaran Kewangan dan Aktuari (BPKA), Datuk Siti Zauyah Mohd. Desa berkata, beliau juga tidak boleh melangkaui pegawai atasannya dan mengadu kepada bekas Perdana Menteri mengenai cadangan projek usaha sama itu yang disifatkannya dilakukan secara tergesa-gesa.
Ujar saksi pendakwaan ke-26, projek usaha sama berkenaan adalah satu-satunya pelaburan yang membabitkan transaksi tidak normal pernah ditemuinya sepanjang 25 tahun berkhidmat di Kementerian Kewangan.
Beliau berkata, kajian mengenai aliran tunai dalam kertas cadangan itu tidak dilakukan dengan sewajarnya selain perlu mengemukakannya kepada Kabinet pada hari sama.
Ujar saksi pendakwaan ke-26 itu, maklumat yang diperolehi daripada 1MDB sangat terhad dan buat pertama kalinya unjuran aliran tunai tidak dibuat.
“Amat penting untuk diteliti bahawa pelaburan ini menghasilkan keuntungan untuk membayar balik pinjaman,” ujarnya pada sesi pemeriksaan utama yang dikendalikan oleh Timbalan Pendakwa Raya Kanan Datuk Seri Gopal Sri Ram.

Siti Zauyah turut ditanya oleh Sri Ram mengapa beliau tidak mengadu terus kepada Najib mengenai tindakan 1MDB yang memaklumkan kepadanya bahawa syarikat pelaburan itu hanya berurusan dengan Perdana Menteri berhubung operasi dan hal ehwal syarikat.
Ujar beliau, tindakan membuat aduan secara terus kepada Perdana Menteri bukan menjadi amalan penjawat awam.
Siti Zauyah berkata, beliau membangkitkan perkara mengenai kertas cadangan itu kepada Menteri Kewangan II, Datuk Seri Ahmad Husni Hanadzlah, namun Ahmad Husni memberitahunya bahawa beliau (Ahmad Husni) tidak mahu terbabit dengan isu berkenaan.
Dalam keterangan sebelum ini, saksi memberitahu mahkamah, 1MDB perlu mendapatkan Surat Sokongan (LOS) daripada kerajaan untuk mengumpul dana AS$3 bilion bagi tujuan projek usaha sama dengan dengan Aabar Investment BVI Co.
Sri Ram turut menyoal saksi mengenai keterangan sebelum ini bahawa beliau ada memaklumkan Ketua Setiausaha Perbendaharaan ketika itu, Tan Sri Mohd. Irwan Serigar Abdullah mengenai keperluan mendapatkan butiran lanjut daripada 1MDB.
Namun saksi menyatakan, beliau bagaimanapun diarahkan terus memproses kertas cadangan bagi mendapatkan surat sokongan.
Disoal apakah tanggapannya daripada kenyataan Mohd. Irwan yang menyatakan perkara itu mustahak dan adalah arahan PM, saksi berkata beliau beranggapan ia satu arahan.
Katanya, kertas cadangan mengenai keperluan 1MDB untuk mendapatkan surat sokongan disediakan oleh Kementerian Kewangan dan dibentangkan di Kabinet sebelum diluluskan Jemaah Menteri.
Perbicaraan di hadapan Hakim Datuk Collin Lawrence Sequerah bersambung esok. – KOSMO! ONLINE


16 pasukan rebut kejuaraan kebangsaan PUBGM
Oleh MUHAMMAD HELMEE RAMLI

27 September 2022, 4:56 pm
PETALING JAYA – Debaran kian terasa selepas 16 pasukan sudah memastikan tempat dalam saingan Malaysia Esports League 2022 (MEL22) peringkat kebangsaan menerusi kategori PlayerUnknown’s Battlegrounds Mobile (PUBGM).
Pengelola kejohanan, Esports Integrated (ESI) berkata, 16 pasukan bakal bersaing sesama mereka pada MEL22 peringkat kebangsaan yang dijadualkan berlangsung di ESI Hub, Spacerubix Puchong bermula 26 Oktober hingga 2 November depan.
Menawarkan hadiah terkumpul berjumlah RM299,500, MEL22 merupakan salah satu langkah ESI bagi meneruskan kesinambungan Pelan Pembangunan Strategik Kementerian Belia dan Sukan (KBS) untuk Pembangunan Sukan Elektronik.
“Edisi kedua MEL telah bermula dari 12 September hingga 3 Disember 2022 dan menawarkan hadiah terkumpul berjumlah RM299,500. MEL22 diperluaskan dengan dua tajuk permainan baharu selain menambah kategori daripada empat kepada tujuh termasuk penyertaan orang kelainan upaya (OKU).
“MEL22 dibahagikan kepada tiga siri iaitu Siri MEL22 Regular yang terdiri daripada Liga Negeri MEL22 dan Kebangsaan MEL22 menerusi tiga tajuk permainan seperti PUBGM, Mobile Legends: Bang Bang (MLBB) serta Garena Free Fire (FF).
“Sementara itu, bagi siri terbuka MEL22, ia menampilkan tiga tajuk permainan, iaitu Dota 2, FIFA23 dan Valorant manakala kategori Para MEL22 akan diumumkan dalam masa terdekat menerusi laman media sosial ESI,” kata ESI menerusi satu kenyataan.

Tambah ESI, matlamat penganjuran kejohanan tersebut, khususnya bagi Siri MEL22 Regular, ia adalah bagi menyediakan platform kepada penggiat e-Sport di peringkat akar umbi bagi menguji kemampuan di peringkat lebih tinggi.
“Pemain-pemain Siri MEL22 Regular berpeluang untuk bersaing di peringkat negeri dan kemudian mewakili negeri masing-masing bagi beraksi di playoff kebangsaan. Selepas itu, pemenang-pemenang MEL22 Kebangsaan berpeluang menyertai Kejohanan Esukan Malaysia 2022/2023 (MEC 2022/2023).
“Bagi Siri Terbuka MEL22, ia adalah kejohanan terbuka untuk semua pemain tidak mengira peringkat termasuk amatur, semi-pro mahupun profesional manakala Para MEL22 adalah kesinambungan daripada kejohanan OKU,” ujarnya.
Bagi sesiapa yang berminat, pendaftaran masih dibuka bagi kategori Free Fire, Dota 2, FIFA23, Valorant serta Para MEL22-MLBB dan anda boleh melayari laman web www.esukan.gg untuk maklumat lanjut.
Pasukan berjaya memenangi MEL22 Peringkat Liga Negeri:
1. Pulau Pinang: Agent in Pyjamas
2. Selangor: HK Nemesis
3. WP Putrajaya: Anti Circle
4. Kelantan: DBD Academy
5. Melaka: DBD Comeback
6. Johor: Team Dingin
7. Sarawak: Miri MOB Borneo
8. Kedah: DBD Glazer
9. Perak: EDRA Ares
10. WP Kuala Lumpur: Nemesis
11. Pahang: LX FTSLR
12. Terengganu: Tomyam Reborn
13. Negeri Sembilan: AE N9K
14. WP Labuan: RHG Rogue
15. Sabah: Ivict Star Elite
-KOSMO! ONLINE


Mazlan dilantik Pengerusi Lembaga Pemegang Amanah YIDE
Oleh MOHD YUNUS YAKKUB

27 September 2022, 4:33 pm
SHAH ALAM – Bekas Timbalan Ketua Polis Negara, Tan Sri Mazlan Mansor dilantik sebagai Pengerusi Lembaga Pemegang Amanah Yayasan Islam Darul Ehsan (YIDE).
Pelantikan berkuatkuasa 16 Julai lalu hingga 31 Disember tahun depan selepas mendapat perkenan Sultan Selangor, Sultan Sharafuddin Idris Shah.
Setiausaha Majlis Agama Islam Selangor (MAIS), Dr. Ahmad Shahir Makhtar berkata, pelantikan itu juga selaras Artikel 20 Persatuan Yayasan Islam Darul Ehsan iaitu Pengerusi Lembaga hendaklah ialah Pengerusi Majlis Agama Islam Selangor (MAIS) atau mana-mana orang yang dicalonkan oleh Sultan Selangor.
“Pelantikan Mazlan sebagai Pengerusi Lembaga Pemegang Amanah YIDE berdasarkan asas pertimbangan kapasiti jaringan sosial yang dimiliki dari jawatan sebelum ini sebagai Timbalan Ketua Polis Negara,” katanya dalam kenyataan hari ini.
Majlis penyerahan surat pelantikan telah disempurnakan Pengerusi MAIS, Tan Sri Abdul Aziz Mohd. Yusof kepada Mazlan.
YIDE merupakan anak syarikat di bawah seliaan MAIS yang bertanggungjawab dalam pengurusan hal ehwal anak yatim di Selangor, pengurusan sumbangan musibah dan menyediakan perkhidmatan hemodialisis, Pusat Dialisis MAIS. – KOSMO!ONLINE


Surat peringatan kejadian culik disahkan palsu
Oleh MOHD AZLI ADLAN

27 September 2022, 4:16 pm
KUALA TERENGGANU – Dokumen dikeluarkan pengurusan beberapa sekolah di negeri ini berhubung pengingatan kepada ibu bapa murid dan pelajar berhubung kejadian penculikan yang tersebar di media sosial baru-baru ini disahkan palsu.
Ketua Polis Terengganu, Datuk Rohaimi Md. Isa berkata, semakan dengan pengurusan sekolah terlibat mengesahkan mereka tidak pernah mengeluarkan surat dan kenyataan tersebut.
“Tiada laporan polis diterima berhubung kes penculikan dan cubaan menculik daripada mana-mana pihak di Terengganu setakat ini. Sehubungan itu, Polis Terengganu menafikan kewujudan dakwaan (kes culik dan cubaan menculik) itu,” katanya di sini hari ini.
Surat pengingatan kes culik yang disahkan palsu.
Rohaimi berkata, pihaknya kesal dengan penyebaran berita palsu tersebut yang dikhuatiri boleh menimbulkan kegusaran dalam kalangan masyarakat setempat.
Jelas beliau, Polis Diraja Malaysia (PDRM) amat terbuka dengan sebarang pengingatan dengan kemungkinan jenayah, namun mengaitkannya dengan kes yang pernah wujud adalah amat tidak bertanggungjawab.
“Apapun, saya telah mengarahkan ketua-ketua polis daerah di Terengganu agar meningkatkan rondaan di kawasan sekitar sekolah bagi meningkatkan keyakinan awam.

“Saya juga meminta ahli masyarakat supaya bertenang. Pihak sekolah juga diharap sentiasa berhubung dengan pihak polis melalui ketua polis daerah atau Pegawai Perhubungan Sekolah masing-masing berhubung sebarang isu berkait keselamatan,” katanya. – KOSMO! ONLINE


Ramai susun ‘puzzle’ teka wajah Bilal
Oleh KOSMO!

27 September 2022, 4:24 pm
PETALING JAYA – “Jangan seksa batin netizen boleh tak Neelofa? Ramai dah mula susun ‘puzzle’ muka Muhammad Bilal dengan ‘hint’ yang dah ada.”
Demikian luahan seorang pengikut Neelofa yang kecewa dengan tindakan selebriti popular itu kerana masih enggan mendedahkan wajah putera sulungnya.
Terbaharu, Neelofa memuat naik satu video memaparkan wajah Bilal yang ditutup dengan pelitup muka serta diletakkan emoji cermin mata hitam bersama donut telah mengundang pelbagai reaksi orang ramai.
Menjengah di ruangan komen, beberapa pengguna media sosial itu memaklumkan mereka dalam proses menyiapkan satu lukisan ‘puzzle’ Bilal menggunakan gambar-gambar sebahagian wajah dan bentuk badan bayi tersebut yang dikongsi Neelofa sebelum ini.
“Hari itu Neelofa tunjuk gambar kaki, tangan dan sekarang muka Bilal, dah hampir siap ‘puzzle’, moga Bilal terus jadi anak yang soleh,” ujar seorang pengguna.
Dalam masa sama, seorang pengguna lain sempat berseloroh meminta Neelofa memberikan pengumuman lebih awal sekiranya mahu mendedahkan wajah penuh anaknya itu nanti.

“Kalau nak dedahkan beritahu awal. Nak ambil cuti,” katanya.
Sehingga kini, wajah Bilal masih menjadi tanda tanya ramai dan rata-rata netizen seolah-olah tidak sabar untuk melihatnya anak pasangan Neelofa dan pendakwah bebas, Muhammad Haris Mohd. Ismail itu. – KOSMO! ONLINE


Bayaran parkir di Edinburgh £7.78 (RM38.30) sejam
Oleh KOSMO!

28 September 2022, 10:00 pm
LONDON – Senarai bandar paling mahal untuk caj tempat letak kenderaan di Britain telah dikeluarkan dengan pemandu perlu membayar sehingga £7.78 (RM38.30) untuk tempoh satu jam, lapor akhbar Mirror UK semalam.
Syarikat kewangan Moneybarn menjalankan tinjauan di Britain bagi melihat bandar-bandar yang menawarkan perkhidmatan tempat letak kenderaan paling baik dan paling teruk.
Mereka mencari bandar mana yang mempunyai tempat letak kenderaan paling banyak selain lokasi dengan caj paling mahal dikenakan kepada pemandu.
Berdasarkan kajian, Edinburgh mempunyai purata caj tempat letak kenderaan paling mahal mengikut jam dengan kos sebanyak £7.78 (RM38.30).
Senarai itu diikuti rapat oleh Cambridge dengan purata £7.76 (RM38.20) sejam. Norwich menduduki tempat ketiga dengan kos purata £6.73 (RM33.13) sejam.
London muncul bandar keempat untuk lokasi parkir kenderaan paling mahal diikuti Brighton, Nottingham, Glasgow, Bristol, Liverpool dan Newark-on-Trent.

Dari aspek ketersediaan, Manchester mempunyai ruang tempat letak kenderaan paling banyak iaitu 37.77 ruang bagi setiap 1,000 kereta berdaftar. – Agensi


Rugi RM111 dipukau lelaki asing beli makanan kucing
Oleh HARRITH HISHAM

28 September 2022, 9:46 pm
SERDANG – Sebuah klinik veterinar haiwan mengalami kerugian sebanyak RM111 apabila pembantu kedai wanita itu disyaki dipukau seorang lelaki warga asing di Seri Kembangan di sini, Sabtu lalu.
Ketua Polis Daerah Serdang, Asisten Komisioner A.A Anbalangan berkata, kejadian berlaku ketika mangsa didatangi suspek dipercayai ingin membeli makanan kucing berharga RM11.
Menurutnya, semasa membuat pembayaran di kaunter, suspek telah memberikan wang tunai RM100 kerana tidak mempunyai wang kecil.
“Bagaimanapun, mangsa seolah kena pukau dan telah memberikan semula baki RM100 kepada suspek.
“Setelah suspek beredar, mangsa kemudian menyedari bahawa lelaki terbabit gagal membuat pembayaran RM11 dan mengalami kerugian kedai RM100,” katanya dalam kenyataan hari ini.
Dalam pada itu, katanya, semakan laporan polis mendapati kes berkaitan modus operandi seumpama itu adalah kes pertama dilaporkan di daerah berkenaan.

“Sekiranya terdapat mangsa lain, polis sarankan untuk membuat laporan di balai terdekat,” ujarnya.
Terdahulu, tular satu rakaman televisyen litar tertutup (CCTV) yang dimuat naik di media sosial oleh pemilik klinik tersebut mendakwa salah seorang pekerjanya dipukau.
Menurutnya, lelaki tersebut didakwa telah bercakap dalam bahasa ‘pelik’ yang tidak boleh difahami berulang-ulang kali menyebabkan pekerjanya memberikan duit tanpa sedar. – KOSMO! ONLINE


Kerap diseru, Raihan pula sertai trend ‘Begitu Sulit’.
Oleh NUR EMIRA SAIZALI

28 September 2022, 8:35 pm
PETALING JAYA – Selepas nama diseru berjuta kali, kumpulan nasyid popular Raihan kini muncul menyertai trend TikTok menerusi video popular Begitu Sulit Lupakan Reyhan.
Kandungan pertama dimuat naik dalam akaun TikTok rasmi mereka, kumpulan yang terkenal menerusi lagu Iman Mutiara itu menyaksikan video nyanyian wanita bernama Intan Lembata Bunting tersebut.
“Raihan menonton video Reyhan,” tulis kumpulan yang mempunyai tiga ahli iaitu Che Amran, Abu Bakar dan Amran Ibrahim berkenaan.
Kurang satu hari dikongsi, video tersebut meraih lebih sejuta tontonan dan 104,000 tanda suka.
Tidak berhenti di situ, mereka sekali lagi mencuit perhatian umum apabila menyanyikan semula lagu Cukup Dikenang Saja nyanyian asal kumpulan The Junas Monkey.
“Akhirnya Raihan muncul. Begitu Sulit versi halal,” komen netizen.

“Raihan menang trend ini, juara,” seloroh seorang pengguna TikTok.
Sejak minggu lalu, trend lagu Begitu Sulit tular dalam media sosial sehingga meraih lebih berjuta respon daripada pengguna TikTok. – KOSMO! ONLINE


Polis nafi surat tular kes culik di Hulu Selangor
Oleh HARRITH HISHAM

28 September 2022, 9:39 pm
HULU SELANGOR – Polis menafikan dakwaan terdapat kes penculikan atau cubaan menculik di daerah itu sekali gus menegaskan orang ramai agar tidak mengeluarkan sebarang kenyataan yang tidak tepat.
Ketua Polis Daerah Hulu Selangor, Superintendan Suffian Abdullah berkata, sehingga hari ini, pihaknya tidak menerima sebarang laporan berhubung isu terbabit.
“Kita telah mengesan sekeping surat bertajuk ‘Peringatan Penularan Kes Penculikan Murid sekolah’ bertarikh 27 September yang memberikan persepsi negatif kepada masyarakat khususnya di daerah ini.
“Berdasarkan siasatan mendapati surat berkenaan telah dikeluarkan oleh guru besar Sekolah Rendah Agama Taman Bunga Raya kepada ibu bapa dan penjaga murid sekolah berkenaan,” katanya dalam kenyataan hari ini.
Menurutnya, surat itu merupakan inisiatif pihak sekolah untuk memberi peringatan kepada ibu bapa bagi mengelakkan kejadian yang tidak diingini.
Justeru, Suffian meminta agar masyarakat bertenang dan sentiasa hubungi pihak polis sekiranya mempunyai masalah berkaitan isu keselamatan. – KOSMO! ONLINE


Shopee buang 10 peratus pekerjanya di Thailand
Oleh KOSMO!

28 September 2022, 9:30 pm
BANGKOK – Syarikat e-Dagang, Shopee memulakan langkah penstrukturan semula besar-besaran termasuk melaksanakan rancangan memberhentikan lebih ramai pekerja di Thailand, lapor laman berita Thaiger semalam.
Di bawah pelan tersebut, kira-kira 10 peratus pekerjaan akan ditamatkan dan dijangka menjejaskan sekitar 100 kakitangan Shopee.
Syarikat teknologi multinasional dari Singapura yang merupakan anak syarikat Sea Limited (Sea) itu menstruktur semula perniagaannya di banyak negara tahun ini bagi menjadikan ia lebih berdaya tahan, kata entiti tersebut.
Dalam tempoh dua tahun lalu, Shopee telah menutup perniagaannya di Argentina, India dan Perancis, manakala Shopee Pte. Ltd. turut menamatkan 10 peratus pekerjaan di China serta tiga peratus di Indonesia pada tahun ini.
Seramai 300 pekerja ShopeeFood dan ShopeePay di Thailand turut dibuang kerja pada Jun lepas.
Cawangan-cawangan Shopee di Chile, Colombia dan Mexico juga dilaporkan memberhentikan kebanyakan kakitangan dan melaksanakan operasi rentas sempadan.

Menurut laporan, Shopee Thailand mengumumkan pelan penstrukturan semula baharu itu pada perjumpaan dengan pekerja Isnin lalu.
Pihak pengurusan berkata, ia akan cuba menyelaraskan syarikat dan meningkatkan keberkesanan operasi bagi menjadikannya lebih tangkas serta mampu menghasilkan pertumbuhan jangka panjang.
Lembaga Pengarah Shopee ketika perjumpaan itu turut berkata, langkah operasi baharu akan menjejaskan sebilangan pekerja di Thailand dengan jumlah kakitangan akan dikurangkan sebanyak hampir 10 peratus sebagai tindak balas kepada situasi ekonomi yang mencabar. – Agensi


Lelaki takut bini upah tukang baiki biar telefon rosak
Oleh KOSMO!

28 September 2022, 10:15 pm
JAKARTA – Sebuah klip video tular di media sosial Indonesia memaparkan situasi dialami seorang tukang baiki telefon bimbit yang keliru kerana menerima sekeping nota daripada pelanggannya meminta dia tidak membaiki peranti itu dengan sempurna.
Ini bagi mengelakkan rahsia pelanggan tersebut daripada diketahui  si isteri.
Menurut laman berita Merdeka, tukang baiki telefon bimbit itu berkongsi  paparan imej yang menunjukkan nota diterima beserta wang sebanyak 150,000 rupiah (RM45) di bahagian dalam peranti tersebut.
Wang itu diberikan sebagai tanda terima kasih kerana melakukan seperti yang diminta pelanggan.
“Encik, tolong jangan baiki telefon bimbit ini dengan betul. Nanti isteri saya yang akan mengambil (telefon bimbit), dan dia akan periksa (telefon bimbit) dengan teliti,” demikian menurut pesanan pada nota itu.
Hantaran itu menjadi tular di laman Twitter dengan netizen memberikan pelbagai komen.

“Tukang baiki telefon jadi bingung. Ditolong berdosa, tidak ditolong pula, duit telah diberi namun tetap berdosa,” kata seorang pengguna.
“Bingung kalau saya yang jadi tukang servis,” kata seorang lagi netizen. – Agensi


Liga Super: KL City ‘makan besar’ tewaskan Sarawak United
Oleh MOHD. FITRIE MUHAMAD

28 September 2022, 11:17 pm
TONGGAK tengah Kuala Lumpur City, Ryan Lambert seakan sedang membuktikan sesuatu ketika melakar hatrik untuk bantu kemenangan 5-0 ke atas Sarawak United di Stadium Bolasepak Kuala Lumpur, sebentar tadi.
Bagaimanapun, dua gol pantas dalam tempoh dua minit di pertengahan babak pertama jelas menjadi titik tolak kepada kemenangan besar KL City.
Terdahulu, aksi agak seimbang dipamerkan kedua-dua pasukan namun memasuki minit ke-17, perlawanan terpaksa dihentikan untuk tempoh kira-kira lima minit ekoran lampu limpah mengalami masalah.
Sejurus aksi bersambung, KL City makin garang mencipta peluang dan hasilnya memperoleh dua jaringan pantas menerusi ketua pasukan, Paulo Josue pada minit ke-28, diikuti gol kedua daripada Lambert, seminit kemudian.
Minit ke-41, kerja keras Lambert yang tidak menunjukkan sikap berputus asa selepas diasak pertahanan lawan jelas terbalas apabila meledak gol kedua peribadi untuk meletakkan KL City makin selesa 3-0.
Sekalipun Sarawak menyambung aksi agak positif, skuad The City Boys jelas berada pada prestasi terbaik ketika Lambert melengkapkan hatriknya pada minit ke-53.

Jika dinilai pada peluang yang dicipta, Sarawak United sepatutnya mampu memperoleh sekurang-kurangnya tiga gol sebaliknya ia sentiasa dikecewakan oleh sentuhan terakhir.
Minit ke-85, pemain gantian tuan rumah, Jordan Mintah menutup ‘kenduri’ KL City dengan menyumbangkan gol kelima. – KOSMO! ONLINE


Pemandu beca menyesal menang loteri RM14 juta
Oleh KOSMO!

28 September 2022, 9:00 pm
NEW DELHI – Seorang pemandu beca berenjin di negeri Kerala, India, mengaku menyesal memenangi wang loteri yang banyak selepas dia kerap diganggu oleh orang ramai yang meminta wang, lapor portal berita MailOnline semalam.
Lelaki dikenali sebagai Anoop itu memenangi wang loteri berjumlah £2.9 juta (RM14.2 juta) pada 18 September lalu.
Keterujaannya bagaimanapun tidak bertahan lama apabila dia menerima perhatian melampau daripada media yang datang ke rumahnya serta orang ramai meminta wang daripadanya sekali pun dia tidak mengenali mereka.
“Saya berharap saya tidak menang wang itu. Hadiah tempat ketiga mungkin lebih baik.
“Saya amat gembira apabila menang dan terdapat ramai orang dan pihak media di rumah. Kami gembira ketika itu,” kata Anoop.
Bagaimanapun, keadaan berubah buatnya apabila perhatian berlebihan pihak media menyebabkan pintu rumahnya sering diketuk setiap pagi.

“Hidup saya tidak lagi tenteram kerana rumah kami sering didatangi oleh orang ramai yang meminta wang daripada kami untuk membantu mereka.
“Saya terpaksa bertukar-tukar tempat tinggal. Saya tinggal di rumah saudara perempuan,  namun orang tetap tahu alamat rumah itu,” ujarnya.
Sementara itu, isteri Anoop, Maya berkata, orang ramai beratur di hadapan rumah mereka dengan ada yang datang dari serata lokasi di Kerala termasuk Tamil Nadu. – Agensi


Putera Mahkota Mohammed dilantik Perdana Menteri Arab Saudi
Oleh KOSMO!

28 September 2022, 10:30 pm
RIYADH – Penjaga Dua Masjid Suci, Raja Salman bin Abdulaziz Al-Saud  mengeluarkan perintah melantik Putera Mahkota Mohammed bin Salman sebagai Perdana Menteri Arab Saudi, lapor akhbar Saudi Gazette kelmarin.
Bagaimanapun, sesi perjumpaan mingguan Kabinet tetap akan dipengerusikan oleh Raja Salman sendiri, demikian menurut dekri diraja.
Dalam titah diraja yang lain, baginda turut menyusun semula Kabinet  yang kini diketuai oleh Putera Mohammed.
Raja Salman  mengeluarkan titah melantik Timbalan Menteri Pertahanan, Putera Khalid Salman sebagai Menteri Pertahanan.
Sementara itu, Yousef Abdullah Al-Benyan telah dilantik sebagai menteri pendidikan yang baharu.
Raja Salman turut berkenan melantik Talal Abdullah Al-Otaibi sebagai pembantu menteri pertahanan. – Agensi


Lelaki hadir perbicaraan hanya pakai kasut, stoking
Oleh KOSMO!

28 September 2022, 10:45 pm
VALENCIA, SEPANYOL – Seorang lelaki dilarang memasuki kamar sebuah  mahkamah di Valencia, Sepanyol untuk menghadiri perbicaraan kerana dia hadir berbogel, lapor portal berita MailOnline semalam.
Alejandro Colomar, 29, dipintas oleh anggota polis di luar mahkamah semalam, kerana hanya memakai stoking serta sepasang kasut but selain sebuah beg galas.
“Saya memang ingin masuk ke mahkamah dalam keadaan berbogel,” katanya kepada pemberita seperti dipetik akhbar El Diario.
Lelaki  yang bekerja untuk sebuah syarikat perisian berpangkalan di Amerika Syarikat itu dilaporkan berulang kali  didenda kerana enggan memakai pakaian di tempat awam.
“Saya memang begini. Saya gemar berbogel ketika pergi ke pantai sejak kecil dan tidak mempunyai masalah untuk berbogel,” kata Colomar.
Tambahnya, dia juga telah membuat beberapa pencarian internet dan mendapati bahawa tiada masalah sekiranya seseorang itu mahu berbogel di tempat awam.

“Ia dibenarkan di sisi undang-undang, jadi saya pun mula berbogel. Mereka (pihak berkuasa) mendenda saya kerana polis tidak tahu undang-undang itu,” ujarnya.
Colomar didenda hampir AS$2,900 (RM13,393) kerana melanggar artikel 37 undang-undang maksiat yang mengharamkan aktiviti bogel melampau, kata peguamnya, Pablo Mora.
Lelaki itu akhirnya dibenarkan memasuki mahkamah selepas dia memakai pakaian lengkap. – Agensi

Name(required)

Email(required)

Website

Message

Submit


Bincang dengan imigresen isu pengurusan pekerja asing di KLIA
Oleh SITI A'ISYAH SUKAIMI

28 September 2022, 7:46 pm
KUALA LUMPUR – Menteri Sumber Manusia, Datuk Seri M. Saravanan akan berbincang dengan Ketua Pengarah Imigresen, Datuk Seri Khairul Dzaimee Daud susulan peraturan tempoh enam jam diberikan kepada majikan untuk mengambil pekerja asing mereka di Lapangan Terbang Antarabangsa Kuala Lumpur (KLIA).
Saravanan berkata, dalam masa sama, beliau juga akan memohon supaya pihak Jabatan Imigresen untuk mempercepatkan proses berkaitan pengurusan pekerja asing.
“Saya akan bincang dengan beliau, jangan buat macam itu serta cuba cepatkan proses. Saya juga terima aduan berkenaan kes terlalu lewat di imigresen, tapi ini perkara dalaman, jadi saya akan semak dengan beliau.
“Kalau betul, kita cari jalan penyelesaian. Menghantar semula pekerja asing (balik ke negara asal) bukan suatu pilihan kerana kita memang memerlukan pekerja,” katanya pada sidang akhbar prapelancaran Persidangan dan Pameran Modal Insan Kebangsaan (NHCCE) 2022 di sini hari ini.
Terdahulu, media melaporkan, peraturan Jabatan Imigresen memberi tempoh selama enam jam kepada majikan untuk datang ke KLIA dan menerima pekerja asing mereka.
Ketua Pengarahnya, Datuk Seri Khairul Dzaimee Daud dilaporkan berkata, kegagalan majikan mematuhi peraturan itu akan menyebabkan pekerja asing berkenaan diberikan notis ‘Not to Land’ (NTL) dan akan diarah pulang dengan penerbangan berikutnya ke negara asal.

Bagaimanapun katanya, dalam keadaan tertentu, tempoh tersebut akan dilanjutkan.
Terdahulu, seorang blogger di Facebook menuduh Jabatan Imigresen mengenakan peraturan tidak realistik berkaitan pengurusan masuk pekerja asing di KLIA. – KOSMO! ONLINE


Polis siasat lanjut cubaan culik pelajar sekolah berusia 17 tahun
Oleh MOHAMAD NAUFAL MOHAMAD IDRIS

28 September 2022, 7:10 pm
KUALA LANGAT – Siasatan lanjut masih dijalankan berhubung laporan cubaan culik seorang pelajar perempuan sebuah sekolah menengah di daerah ini.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, pihaknya mengesan beberapa posting di media sosial mengenai pelajar berusia 17 tahun hampir menjadi mangsa culik hari ini.
Tangkap layar hantaran yang tular di media sosial.
Katanya, berdasarkan siasatan mendapati pihaknya menerima laporan polis pada 23 September lalu.
“Berdasarkan laporan itu menyatakan seorang individu dikatakan berkelakuan mencurigakan keluar dari sebuah kereta semasa pelajar tersebut berada di sebuah perhentian bas.
“Namun dari siasatan awal tiada sebarang cubaan culik berlaku seperti yang ditularkan di media sosial,” katanya dalam kenyataan hari ini.
Beliau menegaskan, pihak polis juga sedang menjalankan siasatan lanjut tentang laporan polis tersebut bagi mengesahkan kejadian sebenar yang berlaku itu.

Justeru, Ahmad Ridhwan menasihatkan orang ramai supaya tidak membuat sebarang spekulasi atau menyebarkan berita yang tidak sahih yang boleh menggugat ketenteraman awam.
Terdahulu, tular di media sosial menyatakan mangsa cuba ditarik masuk ke dalam kereta Persona berwarna putih namun berjaya melepaskan diri dan lari ke dalam padang.
Dalam kejadian di sebuah sekolah menengah itu dikatakan pelakunya memakai topeng muka. -KOSMO! ONLINE


Gajah berdendam tunggu lelaki lari panjat pokok hampir dua jam
Oleh KOSMO!

28 September 2022, 8:30 pm
NEW DELHI – Seorang lelaki di India terpaksa menanggung seksa terperangkap di atas pokok selama satu setengah jam selepas dia dikejar kawanan gajah liar, lapor laman India Today semalam.
Lelaki dikenali sebagai Saji dari wilayah Idukki, negeri Kerala itu sedang dalam perjalanan menuju ke ladang apabila kawanan gajah liar mula mengejarnya.
Saji berjaya melarikan diri ke kawasan lapang sebelum memanjat sebatang pokok dan menunggu dengan harapan kawanan gajah liar itu akan berlalu pergi.
Namun, gajah-gajah  tersebut terus menunggu di bawah pokok yang memaksa Saji untuk tidak bergerak dari kedudukannya.
Saji cuba meminta tolong daripada  penduduk kampung yang lalu-lalang namun usaha mereka menghalau gajah itu tidak berhasil.
Akhirnya, salah seorang penduduk menghubungi pegawai perhilitan yang tiba di lokasi kejadian dan menggunakan mercun untuk menghalau gajah tersebut kembali ke hutan.

Saji akhirnya berjaya diturunkan dari puncak pokok selepas hampir dua jam terperangkap. – Agensi


Gaji saya sudah cukup – Saarani
Oleh MOHAMAD HAFIZI MOHD SAID

28 September 2022, 7:56 pm
IPOH – Menteri Besar Perak, Datuk Seri Saarani Mohamad menafikan dakwaan dan pertuduhan sesetengah pihak mengatakan beliau mahu menjadi kaya dengan hasil perlombongan nadir bumi lantanid di Gerik.
Menurut Saarani, beliau tidak akan membelakangkan keperluan rakyat serta keperluan membangunkan negeri ini melalui hasil bumi yang diperoleh kerajaan negeri.
“Jangan ada sebarang pertuduhan mengatakan Menteri Besar Perak gila hendak jadi kaya dengan mencari gali lantanid.
“Tidak. Menteri Besar Perak tidak main benda itu. Cukup sudah gaji saya,” katanya kepada pemberita selepas menyampai hadiah kepada pemenang-pemenang Pidato Perak Sejahtera Piala Menteri Besar Perak 2022 di Dewan Bankuet SUK Perak di sini hari ini.
Saarani yang juga Pengerusi Barisan Nasional Perak berkata, pihaknya juga mengetaui terdapat hasutan mengatakan beliau mencari kekayaan peribadi dengan perlombongan lantanid yang bakal dimulakan bila-bila masa sahaja itu.
“Adalah sedikit hasutan kononya ‘masyuk’. Saya baca semua itu, saya dengar dengar dengan teliti ayat dia dan saya dengar kerana hendak masyuk.

“Saya akan kekal dengan cara saya, saya tidak akan berniaga, tidak akan berlumba dengan rakyat negeri Perak untuk mencari kekayaan melalui lantanid,” katanya.
Mengulas lanjut Saarani berkata, perlombongan lantanid di Hulu Perak itu perlu dijalankan bagi membolehkan kerajaan negeri memperoleh pendapatan baharu demi rakyat Perak. – KOSMO! ONLINE


Blogger Rhys William, keluarga hilang di Hulu Tembeling ditemui selamat
Oleh HARIS FADILAH AHMAD

28 September 2022, 8:08 pm
JERANTUT – Seramai lima pelancong warga British berusia antara 22 hingga 62 tahun yang hilang di hutan Kampung Pagi  ditemukan oleh pasukan mencari dan menyelamat di Sungai Relok berdekatan Kampung Pagi, Ulu Tembeling dekat sini hari ini.
Pelancong berkenaan terdiri daripada lima sekeluarga, iaitu Rhys William Woodfield, 30; Siaw Woodfield, 25; Owen Woodfield, 22; serta dua warga emas, James Woodfield, 62, dan isterinya, Rachel Anne Woodfield, 60.
Keluarga tersebut yang tiba di pusat peranginan di Taman Negara pada 25 September lalu dan menginap di Mutiara Taman Negara Resort (MTNR) sepatutnya pulang ke Kuala Lumpur semalam namun tidak pulang pusat penginapan mereka.
Ketua Polis Daerah Jerantut , Superintendan Mazlan Hassan berkata, isteri salah seorang mangsa yang beralamat di Danau Impian, Kuala Lumpur telah membuat laporan polis mengenai kehilangan ahli keluarganya.
“Kita memperoleh maklumat daripada isteri salah seorang mangsa yang percaya lokasi terakhir suaminya, Rhys William Woodfield serta keluarganya berada di kawasan hutan Kampung Pagi, Ulu Tembeling.
“Kesemua mangsa hilang kemudiannya berjaya ditemui dalam keadaan selamat di kawasan Sungai Relok berdekatan Kampung Pagi pada pukul 1.10 petang hari ini dan keluarga warga British itu segera dibawa ke Klinik Kesihatan Kuala Tahan untuk pemeriksaan kesihatan,” katanya di sini hari ini.

Menurutnya seramai tiga orang pegawai, 14 anggota polis dibantu lima kenderaan membuat penugasan mencari di sekitar Kampung Pagi pada pukul 2.30 pagi hari ini melibatkan bantuan Pengusaha Eco Rimba Taman Negara Kuala Tahan dan anggota Pondok Polis Kuala Tahan.
Katanya, operasi mencari dan menyelamat turut dilakukan oleh anggota Pondok Polis Kampung Bantal dengan membuat rondaan dari Kampung Bantal hingga ke Kampung Pagi pada pukul 2.35 pagi.
“Saya berterima kasih kepada semua agensi petugas mencari dan menyelamat termasuk penduduk di sini kerana bertindak pantas dan cekap sehingga menemukan keluarga British ini dengan selamat.
“Pelancong dinasihatkan supaya memberitahu pusat penginapan masing-masing sekiranya ingin membuat pengembaraan di lokasi Taman Negara dan kampung berdekatan dan sewajarnya menggunakan khidmat pemandu alam sekitar untuk mengelakkan berlaku kejadian sesat dan kecelakaan di hutan,” ujarnya. – KOSMO! ONLINE


Hulu Perak muncul juara Liga Tunas B-16
Oleh AZIZAN HASHIM

28 September 2022, 7:33 pm
IPOH – Pasukan Hulu Perak muncul juara Liga Tunas Malaysia kategori B-16 selepas menundukkan pasukan Kinta Selatan 2-0 di Padang Taman D R Seenivagam, Ipoh sebentar tadi.
Jaringan Muhammad Syakir Rasyad Mohd. Sayuti pada minit ke-29 dan Muhammad Fahmi Erfan Subri (49′) membolehkan SMK Sultan Idris Shah II dinobatkan sebagai juara pertama kejohanan anjuran Jabatan Belia dan Sukan (JBS).
Dengan kejayaan itu pasukan Hulu Perak meraih hadiah wang tunai RM2,000, manakala naib juara, Kinta Selatan yang diwakili Sekolah Berasrama Penuh Integrasi (SBPI), Gopeng menerima RM1,500.
Hulu Perak mara ke final selepas mengenepikan wakil Perak Tengah, SMK Seri Iskandar 3-1 pada separuh akhir, manakala SBPI pula mengecewakan Kolej Melayu Kuala Kangsar (MCKK) 1-0.
MCKK menebus kekecewaan pada separuh akhir dengan mengatasi Seri Iskandar 3-1 melalui penentuan sepakan penalti untuk penentuan tempat ke-3.
Sementara itu, Perak Tengah muncul juara kategori B-12 apabila wakilnya, S.K Iskandar Perdana menumpaskan wakil Manjung, SK Pangkalan TLDM, 2-1 di Padang Ipoh.

SK Sungai Siput menduduki tempat ketiga selepas menundukkan SK Tanjong Malim 4-2 melalui sepakan penalti. – KOSMO! ONLINE


Wanita cantik mengamuk, pantang ditegur pandu kereta lawan arus
Oleh KOSMO!

28 September 2022, 7:30 pm
JAKARTA – Sebuah klip video tular di media sosial Indonesia memaparkan seorang wanita mengamuk apabila ditegur kerana memadu kereta secara melawan arus di jalan raya, lapor laman berita Suara.com.
Video itu dimuat naik dalam akaun Instagram @memomedsos.
Seorang wanita dilihat memandu sebuah kereta berwarna putih secara melawan arus di sebatang jalan pada waktu malam.
Perakam lelaki itu dilihat cuba menegur wanita tersebut tetapi kemudian dimarahi tanpa rasa bersalah.
“Cantik, ada kereta, kaya tetapi dungu,” kata perakam itu.
“Bodoh elu (kau),” kata wanita itu.

Mereka berdua bertengkar seketika sebelum wanita itu membaling wang ke arah kereta perakam tersebut.
Video itu mendapat perhatian netizen di ruangan komen.
“Biasanya kejadian seperti ini yang ditegur malah lebih agresif,” kata seorang netizen.
“Kalau saya dalam keadaan sedemikian tidak buka cermin tetapi terus memandu. Malu kalau dah buat salah,” komen netizen lain. – Agensi


Persidangan modal insan sasar 2,000 delegasi
Oleh SITI A'ISYAH SUKAIMI

28 September 2022, 7:26 pm
KUALA LUMPUR – Persidangan dan Pameran Modal Insan Kebangsaan (NHCCE) 2022 yang akan berlangsung pada 8 dan 9 November depan di Pusat Pameran dan Perdagangan Antarabangsa Malaysia (MITEC) di sini menyasarkan kira-kira 2,000 delegasi dari Malaysia serta rantau lain.
Sebelum ini, acara tahunan Human Resource Development Corporation (HRD Corp) diadakan sejak 2001 itu dikenali sebagai HRDF Conference & Exhibition serta tidak diadakan pada 2020 dan 2021 ekoran Covid-19.
Menteri Sumber Manusia, Datuk Seri M. Saravanan berkata, persidangan dan pameran itu penting dalam melahirkan modal insan yang kompetetif serta hala tuju negara ke arah dunia Industri 4.0.
“Kita memerlukan modal insan yang mempunyai pelbagai bakat kemahiran, malah jika kita melihat kepada lapan tahun hadapan, kita perlu mengatasi Industri 4.0 yang lebih kompetetif.
“Dalam masa sama, acara ini juga bagi mengenal pasti secara terperinci terhadap Pembangunan Sumber Manusia 5.0,” katanya pada sidang akhbar prapelancaran NHCEE di sini hari ini.
Beliau berkata, menerusi Industri 4.0, ada pekerjaan tertentu yang akan hilang sekali gus memerlukan penggantian pekerjaan.

“Jadi kita perlu mengenal pasti sekarang apakah perkembangan yang akan berlaku seperti peluang-peluang baharu serta golongan-golongan yang akan tercicir.
“Contohnya, Jepun mereka mengenal pasti peluang-peluang pekerjaan. Kalau dahulu pembersihan dilakukan oleh pekerja kurang mahir di peringkat bawah, tetapi hari ini robot pula mengambil alih.
“Justeru, peluang pekerjaan untuk mereka yang kehilangan pekerjaan ini melalui program ‘upskilling’ dan ‘reskilling’ (peningkatan kemahiran dan latihan semula),” katanya.
NHCCE 2022 bertemakan HR 5.0: Evolusi Seterusnya Dalam Pembangunan Sumber Manusia serta menampilkan enam sesi untuk melengkapkan pemimpin, pemain industri, pengurusan kanan, pengamal sumber manusia dan pekerja profesional dengan kemahiran dan pengetahuan dalam melaksanakan inisiatif transformasi modal insan dalam organisasi masing-masing.
Persidangan itu turut menampilkan 30 penceramah dan pakar bidang tempatan serta antarabangsa selain lebih 200 pempamer daripada pelbagai industri. – KOSMO! ONLINE


Jelita di usia 45 tahun, wanita sering dikatakan kembar kepada anak
Oleh KOSMO!

28 September 2022, 8:30 pm
LONDON – Kejelitaan seorang wanita Jordan, Sahar Darwazeh di usia 45 tahun sering membuatkan dia dianggap sebaya dengan pasangan anak kembarnya yang berusia 24 tahun, lapor akhbar Mirror UK semalam.
Sahar menjadi tular apabila muncul dalam video TikTok bersama anak kembarnya, Dana dan Juana Naseer.
Pengikut media sosial Dana pada mulanya menyangka Sahar adalah kembar ketiga yang baru memunculkan diri sebelum wanita itu memperkenalkan diri sebagai ibu kepada dua anak gadisnya.
“Wajah kami sangat seiras sehingga ramai yang menyangka kami ialah pasangan kembar tiga.
“Saya dan Juana sangat bertuah kerana mempunyai seorang ibu yang jelita, sihat dan bersantai bersama kami seperti sahabat karib,” kata Dana.
Dana yang kerap  berulang-alik antara Kota London dan Jordan,  turut mengakui bahawa  dia tidak menyangka pengikutnya sangat menyukai status yang turut melibatkan ibunya. – Agensi


Sime Darby jual kereta elektrik BYD
Oleh KOSMO!

28 September 2022, 7:03 pm
PETALING JAYA – Sime Darby Motors (SDM) Malaysia menandatangani perjanjian pengedaran bersama BYD hari ini, yang menandakan kemasukan pengeluar kenderaan elektrik (EV) terkenal dari China itu di pasaran tempatan.
Menerusi perjanjian tersebut, SDM bakal menjual model EV ATTO 3 dan e6 di sini.
Pengarah Urusan SDM Malaysia, Andrew Basham berkata, pihaknya berbesar hati untuk mengalu-alukan kehadiran BYD dalam senarai jenama kenderaan berkelas dunia yang ditawarkan SDM di sini, selaras dengan komitmen pihaknya untuk menggalakkan penggunaan EV dalam kalangan masyarakat.
“BYD ialah pengeluar kenderaan tenaga baharu terkemuka dunia dan perkongsian ini akan membawakan kepakaran BYD ke pasaran Malaysia melalui pelbagai model EV yang bakal ditawarkan.
“Usahasama ini adalah salah satu daripada langkah yang diambil oleh SDM bagi mencapai matlamat untuk menjadi peneraju dalam EV, juga sejajar dengan dorongan kerajaan ke arah mobiliti rendah karbon,” katanya dalam satu kenyataan.
Sementara itu, Pengurus Besar Bahagian Jualan Kenderaan Asia Pasifik BYD, Liu Xueliang berkata, terdapat peluang pertumbuhan yang luas dalam ekosistem EV dan Malaysia merupakan pasaran utama dalam langkah pengembangan syarikat.

“Kami berharap kerjasama dengan SDM yang memiliki prestasi terbukti dan kehadiran mantap dalam sektor automotif di rantau Asia Pasifik dapat memberi perkhidmatan serta memenuhi permintaan EV yang semakin meningkat dalam kalangan rakyat Malaysia,” katanya.


Lagi dua cubaan culik budak sekolah
Oleh HARRITH HISHAM

28 September 2022, 6:39 pm
GOMBAK – Polis mengesahkan telah menerima dua laporan berhubung dakwaan cubaan culik di daerah ini.
Pemangku Ketua Polis Daerah Gombak, Superintendan Noor Ariffin Mohamad Nasir berkata, siasatan terperinci sedang dijalankan bagi mengesahkan kesahihan kejadian tersebut.
“Kita telah terima laporan daripada ibu bapa serta penjaga murid melibatkan dua sekolah berbeza di daerah Gombak mengenai kejadian terbabit.
“Bagaimanapun, orang ramai dinasihatkan supaya tidak membuat sebarang spekulasi atau menyebarkan berita tidak sahih yang boleh menggugat ketenteraman awam,” katanya dalam kenyataan hari ini.
Beliau berkata, pihaknya juga telah mengesan satu surat yang tular daripada Sekolah Kebangsaan Taman Samudra, Batu Caves, semalam.
“Hasil siasatan mendapati surat berkenaan dikeluarkan oleh Penolong Kanan Pentadbiran Sekolah tersebut kepada ibu bapa dan penjaga murid sekolah berkenaan.

“Surat tersebut adalah inisiatif pihak sekolah sebagai peringatan dan langkah-langkah yang perlu diambil oleh ibu bapa bagi mengelakkan kejadian yang tidak diingini,” jelasnya.
Ujar beliau, pihak sekolah juga telah mengesahkan tiada sebarang kejadian culik berlaku. – KOSMO! ONLINE


Polis kenal pasti lelaki panah anjing sehingga mati | 15 MINIT MMTV 28 September 2022
Oleh KOSMO!

28 September 2022, 6:49 pm


[VIDEO] Ibu, anak cemas terbabas dalam lubang kabel bawah tanah
Oleh HARRITH HISHAM

28 September 2022, 6:48 pm
KUALA LUMPUR – Seorang wanita bersama anaknya berdepan detik cemas selepas kenderaan dinaiki mereka hilang kawalan sebelum terjatuh ke dalam kawasan pembaik pulih kabel di Jalan AU3 Setiawangsa di sini, hari ini.
Dalam kejadian pukul 7.30 pagi itu, mangsa dipercayai dalam perjalanan dari Jalan Pahang menghala ke Ampang, Kuala Lumpur.
Ketua Polis Daerah Wangsa Maju, Superintendan Ashari Abu Samah berkata, siasatan awal mendapati kemalangan berlaku melibatkan sebuah kereta Toyota Vios yang dipandu seorang wanita dengan anaknya masing-masing berusia 32 dan empat tahun.
“Pemandu tersebut telah melanggar ‘water barrier’ (penghadang air) dilorong kiri dan telah jatuh ke dalam kawasan pembaik pulih kabel di bawah tanah.
“Akibat pelanggaran tersebut, wanita terbabit dan anaknya tidak mengalami kecederaan dan keretanya telah ditunda keluar daripada kawasan tersebut,” katanya dalam kenyataan hari ini.
Ashari berkata, kes diklasifikasikan di bawah Seksyen RULE 10 LN 166/59 tidur semasa memandu atau lalai mengawal pergerakan kenderaan dengan baik.

“Orang ramai yang mempunyai sebarang pertanyaan atau mempunyai maklumat boleh menghubungi Balai Polis Trafik (JSPT), Jalan Tun H.S.Lee di talian 03- 2071 9999,” ujarnya.
Terdahulu, sebuah klip video tular di laman media sosial memaparkan sebuah kenderaan terbabas ke dalam kawasan pembinaan melibatkan seorang pemandu wanita dan kanak-kanak. – KOSMO! ONLINE


Lubang muncul tiba-tiba ‘telan’ enam wanita ligat menari
Oleh KOSMO!

28 September 2022, 7:00 pm
BRASILIA – Satu majlis sambutan hari lahir yang diadakan di Brazil bertukar bencana selepas sebuah lubang tanah jerlus muncul dan ‘menyedut’ beberapa penari wanita ke dalamnya, lapor akhbar New York Post semalam.
Rakaman kejadian tular di internet.
“Kami sedang menari tepat di atas lubang itu dan jatuh tepat di dalamnya,” kata salah seorang mangsa, Epilator Gabriela Carvalho, 38, kepada agensi berita CEN.
Kejadian berlaku ketika Carvalho bersama rakan-rakannya meraikan hari lahir seorang rakan lain di rumah neneknya di bandar Alagoinhas, Brazil.
Carvalhi bersama beberapa tetamu menari mengikut rentak lagu popular Portugis, Tem Cabare Essa Noite apabila tanah mula runtuh di bawah kaki mereka.
Lubang tanah jerlus itu muncul sebelum tetamu sempat bertindak balas lalu menelan enam wanita.

Mereka berjaya diselamatkan tanpa mengalami kecederaan teruk kecuali luka kecil dan lebam.
Kejadian itu dikatakan aneh kerana keluarga itu pernah beberapa kali mengadakan acara di lokasi tersebut tanpa mengalami apa-apa kejadian buruk.
Beberapa pekerja dikerahkan membaiki lubang itu supaya tidak mengganggu majlis seterusnya. – Agensi


Agrobank lancar kafe dan koperasi tanpa tunai
Oleh KOSMO!

28 September 2022, 5:46 pm
PETALING JAYA – Agrobank melancarkan Program Kafe & Koperasi Tanpa Tunai yang pertama seumpamanya di Kolej Tingkatan Enam Pontian, Johor dalam usaha mempromosikan ilmu pengurusan kewangan dan menggalakkan pendigitalan dalam urus niaga tunai harian dalam kalangan pelajar.
Presiden/Ketua Pegawai Eksekutif Agrobank, Tengku Ahmad Badli Shah Raja Hussin berkata, program itu menyemai budaya pengurusan wang yang betul agar golongan muda lebih bersedia dan bijak mengurus kewangan mereka.
“Pelajar dan warga kerja kolej kini hanya perlu mengimbas kod respons pantas (QR) di kafe atau koperasi menggunakan telefon pintar mereka ketika membuat pembayaran di kantin atau di koperasi yang memudahkan urusan jual beli kerana pelajar dan pengusaha tidak perlu menyediakan wang kecil atau wang baki.
“Bagi peniaga atau pengusaha kafe pula, wang hasil perniagaan harian akan didepositkan terus ke dalam akaun yang membantu usahawan memantau rekod kewangan secara dalam talian serta mempunyai pengurusan akaun lebih teratur,” katanya dalam satu kenyataan hari ini.
Tengku Ahmad Badli Shah berkata, Koperasi Kolej Tingkatan Enam Pontian turut dilantik sebagai ejen Agrobank, atau AgroAgent yang berfungsi seperti bank kecil di dalam kolej bagi melaksanakan urusan perbankan seperti mendeposit dan mengeluarkan wang.
“Pelajar dan warga kerja kolej kini tidak lagi perlu ke cawangan bank untuk menjalankan urusan akaun. Mereka juga boleh membuat pembayaran bil-bil utiliti dan menambah nilai prabayar (prepaid) telefon mereka menerusi AgroAgent ini,” katanya.

Secara keseluruhan, seramai 370 pelajar dan warga kerja kolej berkenaan telah membuka Akaun Simpanan Asas-i bagi membolehkan mereka mengikuti Program Kafe & Koperasi Tanpa Tunai Agrobank. – KOSMO! ONLINE


Angkara putus cinta, pelajar kolej terjun tingkat 6
Oleh KOSMO!

28 September 2022, 5:49 pm
AMPANG – Gara-gara putus cinta, seorang pelajar kolej wanita maut selepas terjun dari tingkat 6 kediaman dalam kejadian di Blok F Pangsapuri Seri Nilam, Jalan Wawasan Bandar Baru Ampang, di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, wanita itu tinggal bersama ibu dan tiga beradiknya yang lain di tingkat tiga pangsapuri berkenaan.
Menurutnya, mangsa merupakan seorang pelajar kolej berusia 20 tahun dan kejadian dipercayai berpunca daripada masalah putus hubungan percintaan.
“Mangsa disyaki telah naik ke tingkat 6 pangsapuri yang sama lalu terjun ke bawah melalui balkoni,” katanya dalam kenyataan, hari ini.
Jelas Mohamad Farouk, wanita tersebut dijumpai dalam keadaan terlantar dengan lengkap berpakaian.
“Bagaimanapun, mangsa mengalami kecederaan parah iaitu pecah di bahagian kepala, manakala kaki dan tangannya patah.

“Susulan itu, mayat mangsa telah dibawa ke Forensik Hospital Ampang bagi tujuan bedah siasat.
Tambahnya, kes disiasat di bawah laporan mati mengejut (SDR). – KOSMO! ONLINE


Pertunjukan fesyen di pekarangan masjid
Oleh KOSMO!

28 September 2022, 6:30 pm
JAKARTA – Sebuah acara pertunjukan fesyen di Ciamis, Jawa Barat menjadi sasaran kecaman netizen kerana menjadikan pekarangan masjid sebagai ‘pentas’ peragaan, lapor laman berita Tribunnews semalam.
Berdasarkan video yang tular, sekumpulan lelaki dan wanita dilihat berkumpul di halaman Masjid Agung Ciamis untuk melakukan pertunjukan fesyen, Ahad lalu.
Mereka berjalan sambil memperagakan pakaian dan aksesori masing-masing. Beberapa individu lain pula dilihat sibuk merakam gambar pertunjukan tersebut.
Selepas video itu dimuat naik di laman TikTok dan Instagram, ia menerima kecaman hebat dengan ramai netizen menganggap perbuatan itu sebagai tidak menghormati kesucian masjid yang merupakan tempat ibadat orang Islam.
Susulan itu, Ketua Jurusolek (MUA) Community Ciamis, Santi Novianti tampil memohon maaf dan menjelaskan bahawa pertunjukan fesyen itu dilakukan secara spontan.
“Kami meminta maaf daripada seluruh penduduk Ciamis terutamanya pihak Dewan Kesejahteraan Masjid (DKM) dan para ulama.

“Tidak ada unsur sengaja (pertunjukan fesyen), semuanya di luar jangkaan kami. Tiada juga niat kami untuk sengaja menjadi tular,” katanya.
Sementara itu, Ketua DKM Masjid Agung Ciamis, KH Wawan S Arifin berkata, pihaknya akan memberikan hukuman kepada penganjur acara itu.
“Hukumannya adalah mereka diwajibkan mengikuti pembelajaran di Masjid Agung Ciamis dua minggu sekali, setiap petang Ahad,” ujarnya.
Tambah Wawan, kejadian itu berlaku akibat kelalaian pihak penganjur kerana mereka pada awalnya mengadakan acara tersebut di Alun-alun Ciamis.
“Bagaimanapun, ia secara tiba-tiba beredar ke pekarangan masjid,” kata Wawan. – Agensi